Маҳбус Борис Шихмурадов тақдири... - BBC Uzbek - Mintaqa\nМаҳбус Борис Шихмурадов тақдири...\nСўнгги янгиланиш 28 декабр 2012 - 15:45 GMT\nТуркман қамоғида бедарак кетган вазирни излаб...\nБундан роппа-роса 10 йил муқаддам Туркманистон Миллий телевидениесида ўта абгор аҳволдаги шахс пайдо бўлиб, президент Ниёзов жонига суиқасд уюштирганини тан олганди.\nБундан 10 йил аввал Туркманистон Миллий Телевидениесида ўта абгор аҳволдаги шахс пайдо бўлиб, президент Ниёзов жонига суиқасд уюштирганини тан олганди.\n"Биз ярамаслар, мафиямиз, нашавандлармиз", дея ақл бовар қилмайдиган изҳоротларни қилаётган инсон яқиндагина мамлакатнинг энг обрўли шахсларидан бўлган Ташқи Ишлар вазири Борис Шихмурадов эди.\nЭртаси куниёқ Борис Шихмурадов ва унинг қатор ҳамкорлари умрбод қамоқ жазосига ҳукм этилдилар. Ўшандан бери улардан ном нишон йўқ...\n1993-1999 йиллари Ташқи Ишлар Вазири вазифасини бажарган Борис Шихмурадов мустақил Туркманистон ташқи сиёсатининг меъмори, президент Сапармурод Ниёзовга жуда яқин бўлган шахс сифатида кўриларди.\nЛекин кейинчалик уларнинг орасидаги муносабат совуқлашиб жаноб Шихмуродов Хитойга элчи этиб жўнатилди.\n2001 йил ноябр ойида Борис Шихмуродов элчилик вазифасидан истеъфо берганлигини маълум қилиб, мухолифат томонига ўтаётганлиги ҳақида баёнот билан чиқди.\nБорис Шихмурадов Ташқи Ишлар вазири сифатида Афғонистонга сафарларидан бирида...\nТуркман расмийлари унга қарши қуро-яроғ савдосида айблар билан жиноий иш очиш билан жавоб бердилар.\nБорис Шихмурадов оиласи аъзоларига кўра, Турманистон Халқ Демократик Ҳаракатига асос солган Борис Шихмурадов 2002 йил ноябр ойида мамлакатга қайтиб, президент Ниёзовни қудратдан четлатиш йўлида халқни сафарбар қилиш мақсадларини яширмаган.\nУнинг рафиқаси Татьяна Шихмурадовага кўра, турмуш ўртоғи яширин тарзда Туркманистонга қайтиш режаларини ҳазиломуз тарзда оила даврасида тилга олган.\n"Эрондан келаётган юк машинасида савдогар ёда ҳайдовчи бўлиб борсаммикан, Ўзбекистон орқали ўтаймикан, ё юзимни гримм қилиб, учоқда бораймикан, деб ҳазиллашарди", дейди Татьяна Шихмурадова.\nБорис Шихмурадов оиласи ҳозирда муҳожиратда яшайди ва қаерда эканликларини ортиқча ошкор қилишдан ўзларини тиядилар.\nОтасининг мухолифат сафларидаги фаолиятида ёрдамчи бўлган Байрам Шихмуродовга кўра, Туркманбошини тинч йўлда қудратдан четлатиш, истеъфога чиқишга мажбурлаб, тез орада сайловларни ўтказиш режалари кўриб чиқилаётган эди.\nЛекин воқеаларнинг расмий талқини ўзгача. Уларга кўра, 2002 йил 25 ноябр куни Шихмурадов дохил мухолифатчилар Президент кетаётган машиналар карвонини ўққа тутиб, унинг жонига суиқасд уюштирганлар.\nАммо Ниёзов суиқасддан омон қолиб, бу амалда мухолифатчиларни айблаб чикди.\nШу заҳотиёқ мамлакат бўйлаб қама-қамалар бошланди.\nБорис Шихмурадов ва унинг қатор ҳамкорлари яширинишди.\nТуркман расмийларига кўра, қулга олингунга қадар ўтган бир ой мобайнида Борис Шихмурадов бир неча кун Ўзбекистон элчиси қаророгоҳида ҳам бошпана топган.\nБунинг учун туркман расмийлари Ўзбекистон элчисини исталмаган шахс, дея эълон килиб, мамлакатни тарк этиши учун 48 соат мухлат бердилар.\nБорис Шихмуродовни эса ҳодисалардан роппа-роса бир ой ўтиб, 25 декабр куни ҳибсга олдилар.\nАтиги бир неча кун давом этган тергов натижасида 29 декабр куни мамлакат Олий Маҳкамаси Шихмуродов дохил қатор шахсларни олий жазо -25 йил қамоқ жазосига ҳукм қилди.\nЭртаси куни мамлакат Халқ Маслаҳати Кенгаши жазони умрбод қамоқ жазосига ўзгартириш учун овоз берди.\nШихмурадов рафиқасининг айтишича, умрбод қамоқ жазоси ўша вақтда Туркманистон Жиноий Кодексида умуман мавжуд эмасди.\nХалқаро ташкилотлар туркман расмийларининг 25 ноябр ҳодисалари версиясини савол остига олиб келадилар.\nОврўпода Хавфсизлик ва Ҳамкорлик ташкилотига кўра, гўёки суиқасдга уриниш рўй берганлиги атрофидаги даъволар ўта шубҳали.\nҲукм эълон қилинганидан бери ўтган 10 йил мобайнида туркман расмийлари Шихмуродов ва унинг ҳамкорлари қаерда ва қандай аҳволда эканлиги ҳақида маълумот беришдан бош тортиб келмоқдалар.\n"Ҳатто энг репрессив режимлар даврида, фашистлар концлагери бўладими, Сталин ҳибсхоналарими маҳбуслар ўзлари ҳақида ташқи дунёни хабардор қилиш йўлини топардиларку... Қандай қилиб йигирма биринчи асрда 100 дан ортиқ кишини ўзлари ҳақида ҳеч қандай хабар бера олмайдиган шафқатсиз ихота шароитида ушлаш мумкин, мен буни тасаввуримга сиғдира олмайман. Улар ҳаёт эмас, шунинг учун хабар бера оламяптилар, деган фикрдан ўзимни чалғитишга ҳаракат қиламан...", дейди Татьяна Шихмурадова.\n2006 йили БМТ Туркманистондаги инсон ҳуқуқлари вазиятини танқид остига олиб, Борис Шихмурадов ва унинг ҳамкорлари ишини кўтарган.\nБу танқидга жавобан туркман расмийларининг ёзишларича, мамлакатда биронта ҳам сиёсий мотивлар асосида қамалган инсонлар йўқ.\n"Борис Шихмуродов ва унинг тарафдорлари террорчиликда айбланган. Туркманистон қонунларига мувофиқ бу каби шахслар билан халқаро ташкилотлар ва оила аъзоларининг учрашувларига ҳибснинг дастлабки 5 йили мобайнида рухсат берилмайди" , дейилади ушбу мактубда.\nҚамалганлардан эса 10 йил мобайнида дарак йўқ...\nТуркманбоши 2006 йили оламдан ўтди.\nЛекин мамлакатда сиёсий ислоҳотлар рўй бериши мумкинлиги ҳақидаги умидлар тез орада чипакка чиқди.\nТуркманбоши изидан бораётган жорий президент Гурбангули Бердимуҳаммадов суиқасдда гумон қилинганларга нисбатан ҳам унинг йўриғини сақлаб қолди.\nБорис Шихмуродовлар оиласи ҳануз ўша саволлар ва биронта ҳам жавобсиз ҳаёт кечиришга мажбурлар.\nБМТ декларациясига мувофиқ Борис Шихмуродов ва унинг сафдошлари кабилар "мажбурий равишда бедарак кетган инсон", дея кўрилади.\nУшбу халқаро ҳужжатда айтилишича, жаҳондаги биронта ҳукумат инсонларнинг мажбурий равишда бедарак кетишларига қўл урмаслиги, йўл кўймаслиги ёда тоқат қилмаслиги керак.\nБМТнинг мажбурий бедарак кетганлар бўйича ишчи гуруҳи Шихмуродов ва унинг сафдошлари ишини назорат остига олиб, Туркман расмийларига сўровнома жўнатган... Лекин бу ҳам натижасиз.


"Реал" Холанд масаласида қатъий қарорга келди\n“Реал” клуби раҳбарияти Норвегия терма жамоаси ва Дортмунднинг “Боруссия” клуби ҳужумчиси Эрлинг Холандни ўз сафига қўшиб олишга қарор қилди, дея хабар бермоқда Marca мухбири Хосе Феликс Диас.\nМанбага кўра, "қироллик клуби" Холандни шу ёзда қўлга киритишга қатъий қарор қилган. Қайд этилишича, шартнома 6 йилга имзоланади ва ушбу трансфер суммаси барча тўловлар ва маошларни ҳисобга олган ҳолда 350 миллион еврони ташкил қилади. Ушбу маблағларнинг 130 миллиони шу ёзда тўланади.\nҚайд этилишича, “Барселона” ҳеч қачон “Реал” томонидан футболчи учун курашда жиддий рақиб сифатида қабул қилинмаган ва асосий рақиб “Манчестер Сити” ҳисобланади. Аммо Мадрид ва Дортмунд клублари ўртасида ҳаммаси келишилган. Муаммо агентнинг комиссиясида бўлиши мумкин, аммо "Реал" бу муаммоларни енгиб ўтиш мумкин деб ҳисоблайди.\nКлуб ҳақиқатан ҳам футболчининг жароҳатидан хавотирда эди, бироқ улар шифокорлардан Эрлингнинг жароҳатлари сурункали эмаслигига ишонч ҳосил қилишди.


аҳоли – Сурхон тонги\n2020 йил 5 Июн, Жума\nСВЕРДЛОВ “БОБО” КИМ БЎЛГАН?\nВилоят ҳокими тоғли Чош ва Карш қишлоқларига борди\nКоронавирусдан соғайганлар сони яна 9 тага кўпайди\nОсойишталик посбонлари эҳтиёжманд 1000 оилага ўн турдаги озиқ-овқат маҳсулоти етказиб бермоқда\nАпрел 30, 2020\nОЛАКУЗАН “МЕҲМОН”ГА КЕЛДИ\nЭҳтиёжмандларга саховат-барака калитидир\nCариосиёда синовли кундаги саховат\nБош саҳифа / Тэглар архиви\nТоморқамиз – ризқу насибамиз\nМарт 20, 2019\tЖамият 0\nХабарингиз бор, аҳоли томорқаларидан самарали фойдаланиш масаласи долзарблигича қолмоқда. Сабаби, томорқаларимизга умид билан қадалган ҳар бир экин ортида оилаларимиз тўкислиги, даромадларимиз манбаи ётади. Шунинг учун ҳам республикамиз миқёсида бу масала танқидий таҳлил қилиб борилмоқда. Вилоятимизда ҳам томорқага экин экиш ишлари янги тизимда ташкил қилиниб, бириктирилган ишчи гуруҳлари ва ҳомийлар кўмагида …\nМуаммолар ҳал этилди\nФеврал 13, 2019\tСиёсат 0\nШуни алоҳида таъкидлаш лозимки, халқ билан мулоқот бир кунлик, ёки бир йиллик иш эмас. Юртбошимиз таъкидлаганидек, ҳар бир раҳбар, ҳар бир масъул шахс халқининг дарду ташвишлари билан яшашни, ишлашни ўзига қоида қилиб олиши лозим. Аҳоли ой сайин, йил сайин кўпайиб бормоқда. Ўсиш бор экан, янги-янги муаммолар туғилиши ҳам табиий. Ана …\nЯнвар 22, 2019\tЖамият 0\nТермиз туманидаги “Шарқ” маҳалла фуқаролар йиғини оқсоқоли Рашид Шойназаровнинг айтишича, маҳалла ҳудудида яшовчи 705 оила аъзолари томорқадан унумли фойдаланиб келишмоқда. Айниқса, аҳоли томорқаларида ихчам-ихчам иссиқхона барпо этиб, эртачи маҳсулотларни етиштираяпти. Бугунги кунда 125 хонадонда иссиқхона мавжуд бўлиб, одамлар астойдил ишлаб, помидор, бодринг, болғар қалампири ва лимон дарахтларидан юқори ҳосил олишаяпти. …\nФеврал 13, 2018\t6,676\nМай 15, 2018\t2,831\nМарт 9, 2018\t2,829\nАпрел 27, 2018\t2,753\nФеврал 27, 2017\t2,612\nшамол: 2км/с SSW\nБолажон боғча опа\nБеэътибор бўлманг она тилингизга\n“Ақлли” бекатлар нега ёпиқ?\nУйингизни фойдали ҳимояланг ва ғолиб бўлинг!


СУВ ХЎЖАЛИГИ СОҲАСИДА ДАВЛАТ-ХУСУСИЙ ШЕРИКЛИК ТАМОЙИЛЛАРИ - IARC UZ\n12 окт 2020 08:30 10\nМамлакатимизда иқтисодиётни либераллаштириш бўйича амалга оширилаётган чора-тадбирлар ва институционал ислоҳотлар инвестиция муҳитини яхшилашга, хорижий ва маҳаллий инвесторлар сонининг ортиб боришига кўмаклашмоқда. Бу жараёнда анъанавий равишда давлат тасарруфида ва бошқарувида бўлган иқтисодиёт тармоқларида давлат-хусусий шериклик тизимини жорий этиш ҳам муҳим аҳамият касб этяпти.\nДавлат-хусусий шериклик механизмидан дунёнинг барча ривожланган мамлакатларида иқтисодиётнинг кўплаб соҳаларида кенг фойдаланилади. Сув хўжалигида давлат-хусусий шерикликни жорий этишда Жанубий ва Жануби-Шарқий Осиё мамлакатлари пешқадам ҳисобланади.\nШуни таъкидлаш керакки, давлат билан хусусий бизнес ҳамкорлиги механизми кўпгина афзалликларга эга бўлиб, ҳар қандай давлат учун стратегик аҳамиятга эга лойиҳаларни самарали амалга оширишнинг кучли қуроли саналади. Аввало, давлат ва хусусий бизнес шериклиги ўзида бюджет орқали молиялаштиришнинг муқобил шаклини намоён қилади. Давлат билан хусусий бизнес ҳамкорлиги тарзидаги хўжалик юритиш ишлари мамлакат иқтисодий секторига қўшимча манбаларни жалб қилиш имконини беради.\nХудди шу аснода, тегишли шартнома орқали пайдо бўладиган ўзаро муносабат орқали хўжалик юритувчи субъектлар – давлат билан хусусий сектор ўртасидаги ресурс ва салоҳият бирлашади. Бу жараёндаги энг муҳим жиҳат шундан иборатки, давлат мулкидан фойдаланиш самарадорлиги сезиларли даражада ошади.\nПрезидентимизнинг жорий йил 10 июлдаги ПФ-6024-сон Фармони билан тасдиқланган “Ўзбекистон Республикаси сув хўжалигини ривожлантиришнинг 2020-2030 йилларга мўлжалланган концепцияси”да сув хўжалигида давлат-хусусий шериклик ва аутсорсингни жорий этиш, алоҳида сув хўжалиги объектларини фермер, кластер ва бошқа ташкилотларга фойдаланиш учун бериш, тежалган маблағларни сув хўжалиги объектларини модернизация қилиш ҳамда ходимлар меҳнатига ҳақ тўлаш ва рағбатлантиришга йўналтириш билан боғлиқ чора-тадбирларни амалга ошириш кўзда тутилган.\nБу борадаги ишлар доирасида Сув хўжалиги вазирлиги томонидан 2030 йилга қадар 50 та давлат-хусусий шериклик (ДХШ) лойиҳаси амалга оширилади. Шундан 6 таси 2020 йилда якунига етказилади. 2025 йилгача эса соҳадаги ДХШ лойиҳалари сони 25 тани ташкил қилади.\nАйни пайтда вазирлик томонидан 2020-2021 йиллар давомида ДХШ қоидалари ва тартиб-таомиллари асосида амалга ошириш юзасидан 24 та лойиҳа шакллантирилган. Шундан 10 таси кластер тизимида фаолият юритиб келаётган хўжаликлар билан амалга оширилади. Улардан 5 таси 2020 йил охиригача, қолган 5 таси 2021 йилда якунига етказилади. Шунингдек, 2021 йилда 9 та лойиҳани бошқа юридик шахслар билан ва 1 та лойиҳани хорижий ҳамкорлар билан амалга ошириш режалаштирилган.\nТошкент вилояти Қуйи Чирчиқ туманидаги ирригация ва мелиорация объектларини ДХШ қоидалари асосида бошқарувга бериш лойиҳасини “TCT AGRO CLASTER” МЧЖ билан амалга оширишга келишилган. Лойиҳанинг концепцияси ва техник-иқтисодий асослари ҳамда битим лойиҳаси ишлаб чиқилиб, тегишли ҳужжатлар Ўзбекистон Республикаси Молия вазирлиги ҳузуридаги Давлат-хусусий шерикликни ривожлантириш агентлигига келишиш учун тақдим қилинган. Шунингдек, лойиҳани молиялаштириш учун талаб этиладиган бюджет маблағларини ажратиш юзасидан Молия вазирлигидан хулоса олинган. Қиймати 43,9 млрд. сўмлик битимни яқин кунларда имзолаш режалаштирилган.\nСамарқанд вилояти Нарпай туманидаги “Оқтош-1”, “Оқтош-2” ва “Туркистон” насос станцияларини, Булунғур туманидаги “Ғалаба” насос станциясини, Қашқадарё вилояти Нишон ва Касби туманларидаги коллекторларга ўрнатилган 4 та насос станцияни, Сирдарё вилоятидаги “Мирзачўл-1”, “Мирзачўл-2” ва М-1 насос станцияларини ДХШ қоидалари ва тартиб-таомиллари асосида бошқарувга бериш ишлари тегишли тартибда олиб борилаяпти.\nРеспубликамиз сув хўжалиги соҳасида давлат-хусусий шерикликни жорий этиш юзасидан хорижий давлатларнинг етакчи компаниялари билан ҳам ҳамкорлик йўлга қўйилмоқда. Бунга Ўзбекистон Республикаси Сув хўжалиги вазирлиги билан Янги Зеландиянинг “Sustainable Energy Services International” компанияси ўртасида насос станцияларини бошқаришда давлат-хусусий шерикликни жорий этиш тўғрисида англашув меморандуми имзоланганлигини мисол келтириш мумкин. Мазкур меморандум доирасида сув хўжалиги тизимида бир қатор насос станцияларини давлат-хусусий шериклик қоидалари асосида бошқариш билан боғлиқ аниқ вазифалар белгилаб олинди.\nМухтасар айтганда, сув хўжалиги соҳасига давлат-хусусий шериклик лойиҳаларининг татбиқ этилиши иқтисодий, ижтимоий ва инфратузилмавий вазифаларни ҳал этиш учун хусусий инвестицияларни жалб этиш, илғор бошқарув тажрибасини жорий этишга хизмат қилмоқда.


Эктор Купер: Мени фақат ғалаба қониқтиради\n27 август, 2019, 12:10 2024\nЭктор Купер бошчилигидаги Ўзбекистон миллий терма жамоаси илк ўйинини сафарда Фаластинга қарши ўтказади. Мазкур учрашувга тайёргарлик жараёни бошланишидан олдин термамиз устози иштирокида матбуот анжумани ўтказилди\n"Бир йил катта муддат, аммо бу етарли деб айта олмайман. Терма жамоаларда ишлайдиган мураббийларда доимо муаммолар бўлган. Бу вақт муаммосидир. Бир йилдан бери ишлаяпман ва барча нарсадан қониқиш ҳосил қиляпман.\nҲаммага ёқиш қийин ва барчанинг ўз фикри ва диди бор. Лекин мен ҳозирги кунгача бўлган нарсалардан мамнунман. Оптимист бўлган ҳолда ишлашда давом этишимиз керак. Салбий нарсаларни гапиришни истамайман.\nЭртадан йиғин бошлаймиз ва футболчилар билан келажакдаги режалар, олдимиздаги муаммолар ҳақида гаплашиб оламиз. Мен ғалаба қозонишни истайман. Фақатгина ғалаба мени қониқтиради. Барчага имконият беришга ҳаракат қиламиз. Мен сизларга кафолат беришим мумкин, танлаган йўлим хато бўлса, уни ўзгартиришга тайёрман.\nМенинг таътилим терма жамоага салбий таъсир этади деб ўйламайман. Мен баъзи ўйинларни ўтказиб юборганим бор гап. Таътил пайти бўлгани учун кўплаб учрашувларни ўтказиб юбордим. Лекин Ассоциацияда битта мураббий ишламайди. Агар, биз қайсидир ўйинчини ўтказиб юборсак, бошқалар бу ҳақда хабар беришади. Шунинг учун бу ёмон таъсир қилмайди.\nЎтган сафар таъкидлаганимдек, ҳозир технологиялар ривожланган. Шунинг учун ўйинларга ҳам бормасдан туриб уни кўриш, билиш мумкин. Шунинг учун менинг таътилим терма жамоага ёмон таъсир қилмайди.\nБарча жамоанинг ўз йўналиши бўлиши керак. Биз ўзгаришлар қилиб тўхтаб қолмаймиз. Доим изланишда бўламиз. 2 сентябрда барча футболчилар терма жамоа ихтиёрига келиб қўшилади.\nДоим рақобат бор. Биз ўзимизда бор ресурслардан фойдаланишга мажбурмиз. Рақобат - бу ўйинчининг даражасига қараб ўзгариб туради. Шунинг учун таркибдаги футболчиларнинг ҳаммаси яхши. Мен футболчилар йўқ деб нолимаганман. Шунинг учун бор футболчилардан ўзимнинг талабларимга тўгри келадиганини чақирдим.\nСтатистикаси яхши футболчилар терма жамоада ҳар доим ҳам яхши ўйнай олмаслиги мумкин. Бу бизда ва жаҳон футболида ҳам кўп кузатилиб турилади. Шунинг учун клубда яхши ўйнаган ҳамма футболчиларни ҳам терма жамоада ўзини кўрсата олмаслиги мумкин. Балки бу футболчини кейинроқ чақиришимиз мумкин. Саралаш босқичлари энди бошланмоқда. Ҳаммаси натижага боғлиқ. Барчасини натижа кўрсатиб беради.\nҚайси терма жамоа билан ўртоқлик ўйини ўтказишн борасида ассоциация билан ҳамфикликда ишлаймиз. Саралашнинг 2-турида дам оламиз ва шу сабаб Ироқ терма жамоаси билан ўртоқлик ўйини ўтказиш биз учун яхши вариант, деган тўхтамга келдик.\nФаластинда сунъий майдонда ўйнашимизга тўғри келади. Ўйинчиларимиз учун бу ноқулайлик туғдириши тайин. Сунъий қопламали майдонга келадиган бўлсак унда тўп тепиш жуда қийин. Шунинг учун биз 4-5 та машғулотларни сунъий майдонда ўйнашни машқ қилдик", - деди аргентиналик мутахассис.\nTug'ri aytasiz dustim\nbugunki uyinlarni qaysi berini olib berarkan. keyin nasaf Quqon uyinni nimaga 5ga quygan. Nasaf kuchani uyini bulsa kerakda. issiqqa uynaydigan bulsa sharoit bulmasa nima qiladi chempionatka uynap undan kura Mashalni quysin bunoqa bulsa. ochigi. ochiqchasiga uzbek fudboliga haqiqat yuq. eng qizigi hech kim tuhtalmaydi ham. jurnalistla seladan iltimos. shu haqiga surangla. Diyordan\nHammani oʻz fikri bor lekin bizani fudbolchilani k...ni qonatib oʻynatish kerak nimaga arab davlatlarini yutolmaymiz sabab ob havosiga dosh berolmayapti shundan moslashtirish kerak bu mtj va ochl oʻyinlarigayam foydasi bor bu gap bizarrı yani poytaht kamandalariga tegishli viloyattagilar shundogʻam obhavoga qaramaydi


Константин Паустовский. Сарғиш нур (ҳикоя) | www.ziyouz.uz\nБош саҳифа Жаҳон насри онлайн антологиясиКонстантин Паустовский (1892-1968; Россия)Константин Паустовский. Сарғиш нур (ҳикоя)\nКонстантин Паустовский. Сарғиш нур (ҳикоя)\nЧоп этилган 09.03.2015 МуаллифZiyouz.uz\nКулранг тонг билан уйғондим. Хона бир текис сарғиш нурда товланди, у чироқдан таралаётгандай. Нур деразадан пастлаб оқар, ёғоч шифтларни ёрқинроқ ёритарди. Ғаройиб нур – олис ва қўзғалмас қуёш нури каби. Бу ярқироқ нурлар – кузги барглар эди. Шамолли ва узоқ тунда боғ қуриб қолган япроқларини тўкди. Улар ерда шовуллаб ётар, билинар-билинмас нурланарди. Бу шуълалардан одамларнинг юзлари қизариниб кўринар, стол устидаги китоб варақлари мум қатламлари билан қоплангандай эди.\nКуз шундай бошланди. Наздимда, у шу тонгда кириб келди. Унгача мен ҳеч нарсани англамагандим: ўрмонда ҳали чириган япроқларнинг ҳиди сезилмас, кўлдаги сув мовий тус олмаган, қировлар тахта деворлар, томларга сочилиб кетмаган эди. Куз кутилмаганда келди. Бу кириб келаётган бахтнинг сезилар-сезилмас лаҳзалари, сезгилари – Ока пароходларининг олис товушлари ёхуд бехосдан туғилган табассумдай.\nКуз тўсатдан ташриф буюрди – ҳаммаёқни эгаллаб олди. Боғлар, дарёлар, ўрмонлар, ҳаво, далалар, қушлар кузникига айланди. Боғда читтаклар югуриб юрарди. Уларнинг қичқириғи – синган ойнанинг жарангидай. Ҳуштак, шовқин-сурон, қағ-қағлар аралашиб- қуралашиб, кўкка кўтарилди. Боғ кундузлари осойишта: қушлар жанубга учиб кетишмоқда.\nХазонрезги. Барглар куну тун тўкилади. Улар шамолда ёнбошлаб, эниб, энгашиб уча-уча намхуш майсаларни қоплайди. Ўрмон ёмғир аралаш учиб- қўнаётган хазонларга тўлиб кетди. Сентябрнинг охирига борибгина ўрмон этаклари очилди. Энди дарахтлар орасидан далаларнинг очиқ бағри кўриниб турарди. Кекса балиқчи Прохор сават тўқийди. Солотчеда ҳамма қариялар сават тўқишга одатланишган. У менга куз ҳақида бир эртак айтиб берди. Мен шу кунгача бундай эртак эшитмаганман. Менимча, Прохор уни ўзи тўқиган.\n– Сен атрофга қара, – деди у бигиз билан чипта кавушни тўқиркан. – Синчиклаб назар сол, қимматли одам! Шу қуёш, ҳар бир тирик жон нима билан нафас олади? Қара-да, тушунтириб бер. Мана, япроқ кузда учиб юрибди. Нега? Буниси одамларга ҳам тушунарли, ҳам тушуниксиз. Одам ўқни ўйлаб топди. Мен ҳам унинг ҳидини биламан. Бурунги қишлоқ темирчилари биринчи қуролни ясашибди-да, уни ўқ билан тўлдиришибди. Бу қурол бир тентакнинг қўлига тушиб қолибди. Тентак ўрмон бўйлаб кетаверибди. Зарғалдоқларни, осмон бўйлаб учаётган қушларни кўрибди. Уларнинг қандай сайрашаётгани, бир-бирини меҳнат қилишга чорлаётганини эшитиб қолибди. Тентак уларга ўқ узибди. Шунда олтин пар ерга узилиб тушибди, ўрмонларга кўчибди – улар қувраб қолибди, улкан офат ёғилибди. Қушлар қони сачраб кетган япроқлар қизариб-қизариб ерга тўкилибди. Шундан ўрмонда сарғиш ва қизғиш барглар пайдо бўлибди. Ўша кунгача барча қушлар бизнинг ўрмонлардан кетмас экан. Ўрмонлар ҳамиша яшилланиб, қўзиқоринлари гуркираб, гуллаб тураркан. Қор бўлмаган экан, қиш келмас экан, деяпман. Қиш бўлмаган!… Тентак биринчи қушни ўлдирди – ер ғамғин тортди. Хазонрезги бошланди, намхуш куз келди. Изғиринли шамоллардан қўрқиб кетган қушлар узоқларга кетиб қолишди, одамлардан хафа бўлишди. Кўрдингми, азизим, биз ўзимизга ўзимиз зарар етказдик. Шунинг учун ҳам ҳар бир нарсани асраб-авайлашимиз зарур.\n– Мана – қушларни, ўрмонни, сувни, ерни.\nМен кузни ҳафсала билан узоқ кузатдим. Бирон бир нарсани чинакамига кўришни истасанг, ўзинг ҳам шуни биринчи марта кўраётганингга ишонишинг керак. Куз билан шундай кечди. Мен ҳам ўзимни бу куз умримга кириб келган биринчи ва сўнгги куз эканлигига ишонтирдим. Шунда кузга синчиклаб назар ташладим, олдин кўрмаганларимни ҳам илғашга уриндим. Улар куздаги лойгарчиликлар, Москва трамвайларининг намли томлари устидаги хотиралардай эриб кетгувчи туйғулар эди.\nМен нафақат тилларанг, балки қирмизи, алвон, сиёҳранг, малларанг, қора, кулранг, оқиш баргларни ҳам кўрдим. Бу ранглар куз қоронғулигида майинлашар, ҳавода қимирламай осилиб турарди. Ёмғир ёғаётганда ранглар жилваланади, булутли осмон ажиб нур таратиб туради. Бу жилваланишда ёмғирли ўрмонлар олис-олисдан тонгги шафақда ловуллаб ёнаётган гулханлардай кўзга чалинади. Қарағайзорда қайинлар совуқдан дийдирайди, сумалакларга тилла суви суртилгандай. Болталар зарбининг товуши, қушлар қанотидан кўчган шамолда титраниб кетган япроқлар шовдирайди.\nДарахтлар эрта сарғая бошлашди. Танасининг ярми қизғиш, ярми яшил тоғтерагини учратдим. Кун ўртасида Прорва бўйлаб сайрга чиқдим. Жануб томонда қуёш эниб бормоқда. Унинг синиб-синмаётган нурлари қорайиб бораётган сувда аксланади. Бу нурлар бўлак-бўлакланиб, тўлқинланиб, қирғоқ бўйлаб текис югуради, сувдан кўтарилиб, дарахт учларига сингиб кетади. Нур мавжлари қалин майсазор ва бутазорларга иниб, бир лаҳзада бутун қирғоққа таралади, тоғ жинсларига юзлаб бўёқлар шудрингдай ёйилиб кетади. Нур гоҳо заҳарли замбуруғнинг оловранг бош кийими, гоҳ зарғалдоқ тусли ярқироқ майсалар, тўкилиб ётган қуруқ меваларни оралаб, гоҳо эман баргларига, пўстлоқларига, танасига қоришиб кетарди.\nТўкилаётган кузги баргларга синчковлик билан қарайман. Мен айнан барг чирт этиб узилиб тушаётган дамни кўриш илинжида, ўша билдирмайгина ўтиб кетадиган лаҳзани ушлаб олиш истагидаман. Бандидан узилиб, ерга тушаётган япроққа тикиламан. Китобларда тўкилаётган япроқлар шивирлари ҳақда кўп ўқиганман, аммо бу товушни эшитмаган эдим. Барглар фақат ерда, оёқ остида шовулларди. Баргнинг ҳавода шовуллаши баҳор чоғи майсаларнинг ўсиб боришини илғашдек тасаввурга сиғмас ҳолат бўлиб кўринди.\nШаҳар кўчаларининг тинимсиз шовқин-суронидан гарангсиб турган товушлар ҳам ўзига келиши, тупроқнинг энг тоза ва тиниқ овозигача чулғанган кузни тинглаш учун кутиш керак эди. Кеч тушиши билан боққа чиқдим, ёғоч қудуқ ёнига келдим. Бир четига фонусни қўйдим, сув олдим. Челакда барглар сузиб юрарди. Улар ҳаммаёқда кўзга чалинади, гўё улардан қутилиб бўлмасди. Нонвойхонадан ҳозиргина олиб келинган қора нонга ҳам ҳўл барглар ёпишиб қолибди. Шамол ҳовуч-ҳовучлаб стол усти, ўриндиқлар, ер, китобларга барглар тўкарди. Боғ йўлакларида юриб бўлмасди: қор устида юргандай хазонларни ғижирлатиб ўтасан. Биз уларнинг устида ағанардик, улардан анқиётган ҳидларга тўймасдик. На тили, на қулоғи бор бу куз оқшомларининг! Шамол эсмай қўйди. Ўрмон этаклари шу қадар тинчки, қоровул тўқмоғининг зарбигача эшитилади.\nТун. Фонус қудуқ, девор остидаги кекса заранг дарахти, сочилиб-сарғайиб кетган бутоқлар, гултуганакларни ёритиб турарди. Заранг дарахтига қарадим. Шохлардан аста-астагина ажралиб чиқаётган қизғиш баргга кўзим тушди, титраб кетдим. У бир муддат ҳавода тўхтаб қолди. Сўнг энгашиб, шитирлаб, чайқалиб оёқларим остига туша бошлади. Шунда биринчи бор тўкилаётган япроқ шитирини эшитдим – тушуниксиз, худди гўдакнинг шивир- шивирига ўхшайди. Тинч, осойишта ер узра тун ҳукмрон. Юлдузлар жилваси шу қадар тиниқки, тасаввурга сиғмайди.\nМен жунжикдим. Куз осмонидаги юлдуз туркумлари челакдаги сувда ҳам, кичиккина кулба дарчасида ҳам жилваланарди, мавжланарди. Персия ва Орион юлдузлар буржи ер бўйлаб сокингина оқиб ўтишарди, титраниб, бўрилар мудраб ётган чакалакларда хиралашиб, Старисе ва Прорванинг саёзликларида тўкилиб ётган балиқ тангаларида ҳам нурланиб кетарди.\nТонготарда мовий Сириус ёниб кўринди. Унинг эниб келаётган оловлари тол баргларига урилди. Юпитер қорайиб кўринган ғарамлар узра ўтлоқзорлар, лойли кўчалардан чайқалиб ўтарди. Сатурн эса осмоннинг бир четидан ўрмонлар, бўйи унутилган гўшаларни оралаб кўтарилди. Борлиқда юлдузли тун порлайди, метеоритларнинг совуқ нурлари парчаланади, кузнинг нордон сувида қамишлар шовуллайди, уларнинг ҳиди чор-атрофни тутиб кетади. Куз охирлаётганда Прорвада Прохорни кўриб қолдим. Тўзғиган оппоқ сочларига балиқ тангалари ёпишиб, ялтиллаб турибди. Толзорда олабуға балиқ овларди. Кўринишидан юзга киргандай. Тишсиз оғзини очиб кулди, дўппайиб турган чўнтагидан олабуға балиқни чиқариб кўрсатди – ёғли ўлжаси билан мақтанди. Балиқнинг ёнбошларига уриб-уриб қўйди – балиқ тутдик!\nКеч тушгунга қадар икковлон қотиб қолган нонни кавшандик, ярим овозда яқинда рўй берган ўрмон ёнғинидан сўзлашдик. Ёнғин Лопух қишлоғи ёнида бошланган. У ерда ўроқчилар гулхан ўчиришни унутиб қолдиришган. Қуруқ шамол эсарди. Олов шитоб билан шимолга йўналди. У поезд тезлигида – соатига йигирма километр йўл босарди. Пастлаб-пастлаб учиб ўтаётган учоқлар каби ғувилларди. Тутун билан қопланган осмонда осилиб турган қуёш оппоқ -кулранг қалин пўпанакнинг тўқ қизил ўргимчагига ўхшарди. Ёмғир ишқорланиб ёғарди. Кулранг дарё сувини босиб, қоплаб турарди. Аҳён-аҳёнда кўкда кулга айланган барглар учиб ўтарди. Улар сал тегиб кетган учқундан ҳам чангга айланиб кетарди.\nТундлашиб бораётган тунда шафақ шарқ томонда айланага ўралар, ҳовлиларда сигирлар бўкириб қўяр, отлар кишнар, уфқда ракеталардан сачраётган оқиш нурли сигналлар ярқираб кетарди. Бу – ҳарбий қисмлардан, улар ўтни ўчиришган. Бир-бирига сигнал юбориб, яқинлашиб келаётган ёнғиндан хабар беришарди. Биз Прорвадан кечга яқин қайтдик. Қуёш Ока ортига энди. Шунда биз ва қуёш ўртасида рангсиз кумуш ҳалқалар тўшалди. Қуёш нурлари кузги ўргимчак уяларида аксланар, бу бутун ўтлоқзорни ўраб олган эди.\nКундуз пайти пўпанаклар ҳавода учиб юрар, қўл урилмаган майсаларга қоришиб кетар, эшкак, юзлар, сувлиқ, сигир шохларига калава ипдай илашиб қоларди. Тонг чоғи ўргимчак уяларида шудринглар товланиб, бир зумда эриб битарди. Пўпанаклар ва шудрингли толлар қуёш остида олис юртлардан бизнинг ўлкага келиб қолган эртакчи дарахтлардай туришарди. Ҳар бир ўргимчак уясида митти ўргимчак ўтирарди. У уя тўқирди. Бу ўргимчак парвози кузги қушлар учишига ўхшаб кетарди. Шу кунгача нима учун ўргимчаклар юпқа калава иплари билан ер юзини қоплаб учишларини ким яхши биларкин, билмадим…\nУйга кириб, юзларимга ёпишиб қолган пўпанакларни ювиб ташладим-да, печга ўт қаладим. Қайин тутунининг ҳиди калава ип бўйи билан қоришиб кетди. Кекса қора чигиртка куйлай бошлади. Пастда сичқонлар зир югуришади. Улар қишлик ғамида – уяларини қаттиқ нон ушоқлари, қанд, қотиб қолган пишлоқ бўлаклари билан тўлдиришмоқда. Тун ярмидан оққанда уйғониб кетдим. Хўрозлар иккинчи бор қичқиришди. Юлдузлар қимир этмай ёниб туришар, тонгни энтикиб кутаётган шамол боғ узра сокингина шивирларди.\n“Ёшлик” журнали, 2013 йил, 9-сон.\n← Аввалги Аввалги Равшанбек Мирзаолимов (1958)\nКейинги → Кейинги: Нодира Назар (1991)


"ШЎРТАН" КОНИДА КУНЛИК 80 МИНГ КУБ МЕТР ТАБИИЙ ГАЗ ВА 2 ТОННА ГАЗ КОНДЕНСАТИ ОЛИНАДИГАН ҚУДУҚ ЎЗЛАШТИРИЛДИ\nШўртан нефть ва газ қазиб чиқариш бошқармасига қарашли "Шўртан" газконденсат конидаги қудуқда бурғулаш ишлари тугатилиб, 2945-2756 метр оралиғига фильтр туширилди. Бу ҳақда "Ўзбекнефтгаз" АЖ матбуот хизмати хабар бермоқда.\nМаълумотларга кўра, қудуқни ўзлаштириш ишларидан сўнг, кунлик 80 минг куб метр саноат миқёсидаги табиий газ ва 2 тонна газ конденсати қазиб чиқарилишига эришилган.\n"Ўзнефтгаз бурғулаш ишлари" МЧЖ томонидан олиб борилган бурғулаш ишлари тугатилиб, ҳозирда ушбу қудуқ устини жиҳозлаш, уни газ коллекторига қўшиш ишлари бажарилмоқда.\nШуни алоҳида таъкидлаш жоизки, ушбу қудуқ "Ўзбекнефтгаз" АЖнинг 2020 йилда ўз кучи билан бурғулаб, ишга тушириши кўзда тутилган 20 та қудуқдан бири ҳисобланади.\nЖорий йилнинг 20 июнь куни эса Талимаржон-12 янги қудуғида углеводородлар ҳажмини ошириш бўйича замонавий технологияларни қўллаган ҳолда комплекс ишлар якунланган. Қудуқнинг сермаҳсул оралиқларида мульти-ГРП амалиёти ўтказилиши натижасида газнинг кунлик оқими 50 фоизга ошди. Бу хусусида EPSILON матбуот хизмати хабар бермоқда. Қайд этилишича, 31 май куни мазкур янги қудуқ синовдан ўтказилганида ундан очиқ стволдаги кунлик дебити 200 минг куб метрга тенг бўлган газнинг саноат миқёсидаги оқими олинган эди.\nБарча ишлар санитария-эпидемиология талаблари ҳамда экология мезонларига қатъий амал қилинган ҳолда олиб борилиб, қазиб олинаётган углеводород аҳоли эҳтиёжи учун мамлакат ички бозорига юборилаётгани таъкидланган.


Испания терма жамоаси дарвозабони Кепа Аррисабалага Швеция устидан қозонилган ғалабадан (3:0) сўнг Давид Де Хеа билан рақобати ҳақида гапирди.\n“Бизда бу баҳслар анчадан бери бўлиб келади, бироқ майдонга кимдир тушиши керак. Мен жамоага ёрдам берганим ва мавсумни қўтаринки руҳда якунлаганимдан хурсандман. Мен мураббий ишончини қозониш учун ишлашда ва клубда ўзимни кўрсатишда давом этаман.\nКим яхшироқ бўлса ўша ўйнайди. Тушунаман, Давидни жаҳли чиққан, биз барчамиз майдонга тушиш учун биргаликда машғулотларда қатнашамиз, аммо қарорни мураббий чиқаради ва бунга тўғри реакция билдириш керак” – дейди Кепа.\nДавид Де Хеа Испания термаси Кепа Аррисабалага


Антимонополия қўмитаси UzAuto Motors иши бўйича суд қарори устидан апелляция берди – Газета.uz\nАнтимонополия қўмитаси UzAuto Motors иши бўйича суд қарори устидан апелляция берди\nАнтимонополия қўмитаси UzAuto Motors иши бўйича Тошкент шаҳар маъмурий суди қарори устидан апелляция шикоятини киритди. 30 октябрь куни Тошкент шаҳар маъмурий суди қўмита махсус комиссиясининг 19 августдаги қарорини ҳақиқий эмас деб топган эди.\n19 ноябр 2020, 12:01 Жамият\n18 ноябрь куни Монополияга қарши курашиш қўмитаси UzAuto Motors иши бўйича Тошкент шаҳар маъмурий суди қарори устидан аппеляция шикоятини киритди. Бу ҳақда «Газета.uz»га қўмита матбуот хизмати маълум қилди.\n30 октябрь куни Тошкент шаҳар маъмурий суди Монополияга қарши курашиш қўмитаси махсус комиссиясининг 21/31-сонли ишига оид 19 августдаги қарорини ҳақиқий эмас деб топиш тўғрисидаги UzAuto Motors АЖнинг шикоят аризасини қаноатлантирган эди. Суд жараёнларининг бир қисми аризачи — UzAuto Motors вакили томонидан суд мажлисини ёпиқ тарзда ўтказиш тўғрисидаги киритган илтимосномаси билан ёпиқ тарзда ҳам кўрилганди. Мазкур иш судья Ғолибжон Давлатов раислигида кўриб чиқилган. Суд қўмитага аризачи UzAuto Motors фойдасига шикоят келтиришда тўланган давлат божи 2 230 000 сўм ва почта харажатлари ундириш белгиланган эди.\nБунга қадар, суд жараёнлари давом этаётган вақтда, UzAuto Motors қўмитани мақолаларни ўчиртириш ва ўзгартириш орқали ОАВга боси ўтказаётганликда айблаганди. «Душанба куни МҚКҚ расмий вакиллари бизнинг даъвоимиз юзасидан 16 октябрь куни ўтган учинчи суд мажлиси боришини ёритган ОАВга босим ўтказишга уриниб кўрганлар», — деган эди UzAuto Motors юридик бошқармаси директори Рустам Шаймардонов.\nШундан сўнг, АОКА UzAuto Motors компаниясининг Антимонополия қўмитаси суд жараёнини ёритаётган ОАВга босим ўтказгани ҳақидаги маълумотини ўрганиб чиқиб, айблов исботини топмаганини маълум қилган.\nВоқеалар ривожи давомида қўмитанинг матбуот хизмати «Газета.uz»га қўмита барча муаммоларни қонуний тарзда ҳал қилиш позициясини сақлаб қолишини таъкидлаганди. Қолаверса, маъмурий иш якунлангач, суд қарори устидан шикоят киритишини айтганди.\nМаъмурий суд ишларини юритиш тўғрисдаги кодекснинг 202-моддасига мувофиқ, ҳал қилув қарорини қабул қилган суд шикоят (протест) келиб тушган кундан эътиборан беш кунлик муддатда уни апелляция инстанцияси судига иш билан бирга юбориши шарт.\nЭслатиб ўтамиз, июль ойи охирида депутатлар томонидан UzAuto Motors «Рақобат тўғрисида"ги қонун талабларига риоя қилаётганлигини текшириш мақсадида Монополияга қарши курашиш қўмитаси раисига депутатлик сўрови юборилган эди. 19 август куни эса Монополияга қарши кураш қўмитасининг махсус комиссияси томонидан ўтказилган текширувлар компания автомобил нархларини 3млн сўмдан 19 млн сўмгача асоссиз оширганини тасдиқлаган, нархларнинг асоссиз оширилган қисмларини бекор қилиб, автомобилларни камайтирилган нархларда сотиш бўйича кўрсатма берган эди. Шунингдек, март ойидан буён, яъни янги асоссиз оширилган нархларда автомобилларни сотиб олган мижозлар билан қайта ҳисоб китоб қилиш топшириғи берилган эди.\nUzAuto Motors эса бунга жавобан «автомобиллар нархи асосли ва ҳозир нархни пасайтириш имконсиз» дея жавоб қайтарган эди.\nСуд UzAuto Motors иши бўйича МҚКҚ қарорини ҳақиқий эмас деб топди 30 октябр 2020, 17:53\nUzAuto Motors`нинг МҚКҚ ОАВга босим ўтказаётгани ҳақидаги айблови исботини топмади 23 октябр 2020, 17:39


Ғози Раҳмон. Қарқара мерган (ҳикоя) | www.ziyouz.uz\nБош саҳифа Ўзбек насри онлайн антологиясиҒози Раҳмон (1947-2020)Ғози Раҳмон. Қарқара мерган (ҳикоя)\nҒози Раҳмон. Қарқара мерган (ҳикоя)\nЧоп этилган 01.04.2018 02.04.2018 МуаллифZiyouz.uz\nМерганнинг отда ўтириши қарқара қушга ўхшайди. Бироқ кўзлари қисиқ, бодом қабоқ, қароқлари қип-қизил қонталаш, қўлидаги лочин қушнинг кўзлари монанд.\nУ туғилиб вояга етган Сардоба қишлоғидан отнинг бошини ўнг тарафга бурсангиз Бухорога, чапга қайрилсангиз Жайҳуннинг нақ ўзига олиб чиқади.\nҚарқара мерган бир пайтлар Бухоро амирининг номдор сарбози бўлган. Ҳар қандай муҳорабада мерганнинг куни туғади. Ўзини кўрсатган мерган ёвқурлиги учун амирнинг қўлидан ҳам, йўлидан ҳам кўп илтифот кўрган. Бироқ оёғидан оғир ярадор бўлиб чопишга ярамай қолганида истеъфога чиқиб, уйига қайтиб, уйланиб, бола-чақа кўриб, тинчгина овчилик қилиб юрган жойи.\nУ ов қилар ҳудуд бепоён уммоннинг ўзи. Аслини олганда, бу майдон ўртасидан бир пайтлар Қашқадарё оқиб ўтиб, Жайҳунга қуйилган. Балки Тоҳирни оқизган дарё ўзани айни шу қум барханларидан ўтгандир. Кета-кетгунча бироз сойлик экани, айни баҳорда фақат тоғ этакларида ўсадиган эрбаҳоси, шувоқларининг тўп-тўп бўлиши, улар орасида тулкию товушқон, шоқолу бўриларнинг кўп юриши, тахминни тамғалайди. Сойнинг икки қаноти теп-текис қумлик майдон бўлиб, уям тап-тақир саҳро эмас. Юлғун ва саксовуллар соясида бемалол соялаш мумкин. Уларнинг майда баргли шохлари орасида ҳам саҳро қушлари тухум қўйиб, бола очади. Ҳамма нарса бор-у, фақат сув йўқ. Оҳулар галаси сув қидириб, Жайҳунгача чопиб боришади ва унда қамишлар орасида ётган йўлбарсларга ем бўлади. Айтмоқчи, Қарқара мерганнинг уйида Жайҳун йўлбарси териси осиб қўйилган. Демакки, Қарқара юрак бетлаб йўлбарс овигаям борган ва шўппайиб қуруқ қайтмаган. Дарвоқе, Қарқаранинг минадиган оти ўзининг ранг-тусидай қоравут эмас. Ўмгани катта, оёқлари узун-узун жийрон қашқа. Салгина қимтисанг бўлди, қийнамай узоқ чопа олади. Мисли қанотли тулпор. Жайҳундан ўтаётганда қорнини шишириб, меш қилиб олади шекилли, ўрдакдай сузиб қирғоққа чиқиб силкиниб-силкиниб йўл қараб тураверади. Қарқаранинг ўлжаси ярадор йўлбарс бўлсаям ҳеч қийналмай, тисланмай ортиб келади. Йўлтўсар қароқчилар тўдаси ҳам неча бор ҳужум қилиб мерганни қўлга туширолмаган. От эгасининг кўнгил тилини билади. Мерган ҳам бу отга жонини беришга тайёр. Бир нохуш воқеа бўлдию, мерган ҳаммасидан қўл силтаб тарки дунё қилди.\nСардобанинг бой-бадавлат одамлари кўп. Уларнинг энг зўри Жобирбек эса тилло тангаларни саночга солиб, кураклаб шопиради. Бироқ элим-элатим дейдиган хилидан. Амирлик томонидан ҳар йили уч-тўрт марта қишлоққа ташланадиган ўлпончиларнинг бировини ҳам эшикма-эшик юрдирмай, бир ўзи тўлаб юборди. Кейинроқ бошқа бойлар билан келишиб, озми-кўпми ёрдам олсаям, буни оддий авомга билдирмайди. Сардоба қуриш ташаббуси ҳам Жобирбекдан чиққан. Бундай улкан сардоба Қарши ва Бухоронинг ўртасида танҳо десаям бўлади. Қурилиш харажатларини бойнинг ўзи кўтарган. Орияти баланд, саховати ундан бинойи.\nБуни қарангки, бойнинг иккинчи хотини Гулзода форсий забон бўлиб, Жайҳуннинг нариги тарафидан тушган. Ой деса оғзи, кун деса кўзи бўлсаям бойга тушгандан бери фақат қиз туғади. Беш қиздан кейин бир ўғил – Турсунбойни туғиб олмаганида Жобирбек унинг тўшагини қайта босмай қўйиши ҳеч гап эмасди. Ё отага мол, ё қизга жамол деганларидек бой қизлари бирин-кетин жойини топиб кетди. Кенжа қиз Ҳуснора келган совчиларни қайтариб ётибди. Қарқара мерганнинг ҳам бу қизни кенжа ўғлига келин қилиш нияти бор. Эна дарёнинг нариги тарафидан ҳам совчиларнинг қадами узилмаяпти. Бир куни ҳеч кутилмаганда кор-ҳол рўй берди. Қиз ўлгур энажони билан тил бириктириб, ўзича муносиб куёв топиб, холаваччасининг отига мингашиб дарё ортига қочиб қолди.\nТонг азонда бомдод намозидан кейин қизининг номаълум куёв билан қочиб қолганини “суярча” хотинининг ўз оғзидан эшитган бойнинг тепа сочи тикка бўлиб, кўз олди қоронғулашиб “сенга уч талоқ” деб юборишига сал қолди. Ўзини зўрға қўлга олдию, “Сенинг тўшагинг энди менга ҳаром” дея олди, холос. Бой кун бўйи уйдан чиқмади. Тун бўйи мижжа қоқмади. Унинг эрталабки қарори бешафқат бўлди:\n– Қарқара мерганни чақиринглар!..\nМерган Жобирбекни бой бўлгани учун эмас, элим, дегани учун хуш кўрарди. Катта оғасидай унинг имо-ишорасига ҳозиру нозир эди. Бу сафар ҳам бир оғиз сўратгани, яхшиликка деб келдию пойига тиз чўкди.\n– Мерган оғам, сенинг хабаринг борми-йўқми, менинг бошимни эгиб кетишди. Қизимни олиб қочишди.\n– Қайси қизингиз, Ҳуснораними, мен уни сарбоз ўғлимга сўратмоқчи эдим.\n– Қанийди шундай бўлса? Энди уларни қўшмозор қиламан. Қарқара, мен кўп ўйладим. Жонимни қақшатиб йўқ демасанг, айтаман.\n– Майли, сиз бир нима десангиз, йўқ дермидим.\n– Фақат сен бу ишнинг уддасидан чиқасан. Сен ва ёлғиз Аллоҳ!\n– Тортинмай айтаверинг.\n– Сенга уч кун муҳлат. Ўша нобакор қиз тушган ҳовлини қидириб топасан. Келин-куёвнинг бошини танасидан жудо қилиб, қўш каллани келтириб, менга кўрсатасан. Мендан ўша беўй бошларнинг оғирлигича тилло оласан.\nМерган бехос “ихх” деб юборди. Бой эса хотиржам, ҳижжалаб шартни яна қайтарди.\nМерган ҳар сафар ов қилганида ўлжаси урғочи ҳайвон бўлса кўп ачинарди. Ахир бундан зурриёд қолади-ку. Ярадор бўлгандаям, даволаб қўйиб юборарди.\n– Тушундим, улардан насл қолмаслиги керак! Бой ота, яна пушаймон бўлмайсизми?\n– Уларнинг айби – гуноҳи менинг бўйнимда. Сен менинг ор-номусимни қайтариб, қўлимга берасан.\n– Майли, бой ота, бир уриниб кўраман. Битта бошга битта ўлим ҳамиша бор.\nЖийрон қашқа ниманидир сезгандай бўлди. Бели тортилаётганда, юган солинаётганда, устига хуржун ортилганда тувлаб – қулоқ жимирди. Агар тили бўлса ялиниб-ёлвориб мерганни ёмон ниятдан қайтариб оларди. Бироқ йўлда ҳам, Жайҳундан ўтаётганда ҳам от ўзини сездириб қўяверди. Буни аллақачон билган мерган дарё ўртасидан сузиб бораётиб, ортга қайтмоқчи бўлиб жилов тортди. Энди от жонивор изига қайтишни истамади. От мени тушунди деб ўйлаган мерган қирғоққа қараб жадал сузиб кетди. Бераҳм тақдирни кўринг. Келин-куёвнинг никоҳ иддаси ўтиб, айни шу оқшом бир-бирига қовушган эди. Бундай пайтда ҳатто илон бўлсаям ўлдириш гуноҳи азим. Мерган эса ор-номус деб шу ақидани ҳам унутиб қўйгандай эди. Азроилни кутиб ўтирмай қилич яланғочлаб нақ гўшанганинг ўзига бостириб кирди. Тун қўйнида ишқ висолидан маст икки севишганнинг танасидан бошини олиб, хонани қон билан тўлғазиб, кўзлари чақчайиб қолган бошларнинг киприкларини ёпиб, хуржунга солиб отининг ёнига яқинлашганда жийрон пишқириб кишнаб юборишига сал қолди. Хайриятки, олдинда дарё бор. Унда ювиниб-покланиш мумкин. От ҳар сафар кечувда бемалол сузарди. Бу сафар атайлаб қилгандай шўнғиб-шўнғиб олди. Худди шу пайт мерганнинг қаттол танаси от билан сувга ботиб-ботиб кетар, бундан фойдаланган мерган юз-қўлларини ишқалаб-ишқалаб ювиб олар эди. Шу алфозда кундуз куни юриб бўлмас эди. Хуржунга чивин айлана бошлаганди. Кундузи бирор пана ўнгирда ётиб, тунлари тўхтамай юрган мерган айтган куннинг охирги кечаси Жобирбекнинг эшигига кириб борди. Хуржундан чиқарилган бошлар ювиқсиз эмас, малларанг докага ўхшаб қолганди. Уларга кўзи тушган бойнинг рангу рўйи ҳам худди шу тахлит оқарди. Юз-қўлларини саҳро қуёши куйдирган мерган эса кўкариб кетганди.\n– Воҳ, болам, воҳ жоним-а, ҳам қизимдан, ҳам тилломдан айрилдим. Эй Худо, менга ажал бер!\nМерган ваъда қилинган тиллога ҳам қарамай уйига қайтди. Бечора жийрон қашқа уч кунга ҳам етмади. Ҳеч нарса емай-ичмай, кўзларидан юм-юм ёш оқизиб, тик туриб жон берди. Уни мерган ювиб-кафанлаб, катта қабристон девори тагига кўмиб келди. Қирқ кун аза очиб, дунё ишларидан қўл силтаб Тангрига ялиниб-ёлвориб ибодатга юкинди. Жобирбек эса ўша куннинг ўзиёқ савдойи бўлиб қолдию, қизининг бежаноза кўмилган мозорига қатнаб юриб, еттинчи кун унинг ўлигини ўша қўш қабр ўртасидан топдилар. Бойнинг ўғиллари унга кўпам ўхшамади. Невара-чеваралар бобомдан қолган мерос, деб ўша кўҳна сардобага ҳамон кўз-қулоқ эмиш.\n«Ёшлик» журнали, 2015 йил, 5-сон\n← Аввалги Аввалги 1918 йил 31 март. Бир асрлик жароҳат\nКейинги → Кейинги: Турғун Файзиев. Соҳибқироннинг сўнгги кунлари


Одам атодан 5та васият\n18:09 / 21.10.2015 | BM | 2081\nАссалому алайкум! Кеча бир тўйда домла маъруза қилиб, Одам алайҳиссалом 5та васият қолдирганлиги, улардан бири, "аёл кишини гапига, ҳавои-нафсига эргашмаслик керак, сабаби мен жуфтим Ҳаввони гапига кириб, ҳавои-нафсимга эргашиб, Аллоҳ таоло "ема" деган мевани еб жаннатдан ерга туширилдим". Кейин бирор ишни қилишдан олдин маслаҳатлашиш кераклиги, сабаби "агар мен фаришталар билан маслаҳатлашганимда улар таъқиқланган мевани емаслигимни айтишар эди" деган ва бошқа васиятларни ҳам айтган экан. Лекин динимизда "агар бундоқ қилганимда мундоқ бўлар эди" деб афсусланиш қазои-қадарга қарши чиқишлик, Аллоҳнинг тақдирига рози бўлмаслик деб ўргатилган эди. Одам алайҳиссаломдан шундай васиятлар келганми? Ва яна "Аллоҳ таъло Одам Атога унинг чап қовурғасидан жуфт қилиб Ҳавво онамизни яратгандан сўнг улар жаннатда фарзандлик бўлишган" деб ҳам айтди. Илтимос, шулар ҳақида маълумот берсангизлар, бизга илм бўлиб қолар эди.\nВа алайкум ассалом! Одам алайҳиссалом ўғиллари Шиш алайҳиссаломга васият қилганлиги ҳақидаги ривоят бор, лекин саҳиҳ ёки саҳиҳмаслиги аниқ эмас. Бу қисса шиа мазҳабидагиларнинг китобида кўпроқ учрайди. Ибни Касир роҳиматуллоҳи алайҳ ҳам ўзларининг “ал-Бидоя ванниҳоя” китобларида ҳам Одам алайҳиссаломнинг ўғилларига васият қилган ривоятни келтирганлар. Лекин сиз келтиргандек эмас. Қолаверса Одам алайҳиссаломнинг васиятини саҳиҳ деб айтганимизда ҳам, у кишининг бу насиҳатлари тақдирдан норози бўлиш эмас, балки киши ўзи қилган хатосидан ибрат олиш ҳисобланади. “Ҳавво онамизни яратгандан сўнг улар жаннатда фарзандлик бўлишган” деган гап тўқимадир. Валлоҳу аълам.\nМенга жума намозига узр борми?\nҲумайро исми ҳақида\nИнсон жисмига етказилган зарар ҳаққини тўлаш\nЛак суртиб намоз укиса буладими?\nЭркак киши соч ўстириши\nМусиқали нашида ва саловатлар ҳақида\nСешанба ва жума кунлари шифокорга бориб бўлмайдими?\nаёл киши эркак врач кулида даволанса бўладими\nАсраб олинган бола ҳақида\nҚабрни зиёрат қилиш тўғрисида\nПластик жарроҳлик касби жоизми?\nОрттирилган даромад ҳалолми?


23 май 2022, Тошкент вақти: 20:37\nКапитолий биноси олдида "Байроқлар ҳиёбони" ташкил этилди. Бу байроқлар Байденнинг қасамёд маросимида иштирок эта олмайдиган ва коронавирусдан вафот этган 200 минг кишини англатади.\nСайланган президент Жо Байден 19 январь куни кечқурун Делавэр штатидаги сайловчилари билан хайрлашиб, Вашингтонга учиб келди. Байденни қасамёдга келтириш маросими 20 январь куни пешиндан кейин бошланади.\nЖо Байден Делавэр штати сайловчилари билан Миллий гвардиянинг Учинчи марказида хайрлашди. Мазкур марказга Байденнинг катта ўғли Жозеф Байден номи берилган. Жозеф Байден 2007 йилдан 2015 йилгача Делавэр штати бош прокурори бўлган. У тузалмас касаллик оқибатида вафот этган.\nБайденнинг хайрлашув маросимида штат губернатори Жон Кэрни ҳам иштирок этди.\nХайрлашувдан сўнг Байден оиласи Делавэрдаги Нью-Кастл аэропорти орқали Мэриленддаги “Эндрюс” ҳарбий базасига учди. Мазкур базадан улар Вашингтонгга олиб келинади. АҚШнинг 46-президенти 20 январь куни қасамёдга келтирилади.\nИнаугурация арафасида Байден ва сайланган вице-президент Камала Харрис Вашингтондаги Линкольн мемориалида коронавирусдан вафот этганларни хотирлаш маросимини ўтказдилар.\nAssociated Press агентлиги ҳокимиятни топшираётган Дональд Трамп инаугурацияда иштирок этмаслиги ҳақида ёзди. Байденнинг самолёти “Эндрю” ҳарбий базасига қўнган пайтда Оқ Уй Трампнинг хайрлашув видеосини эълон қилди.\nТрамп янги маъмуриятга муваффақиятлар тилади. Associated Press Дональд Трамп ўзининг 20 дақиқалик нутқида бирон марта ҳам Байден номини тилга олмаганига эътибор қаратди.\nЖо Байденни қасамёдга келтириш маросими Вашингтонда хавфсизлик чоралари мисли кўрилмаган даражада кучайтирилган бир вазиятда бўлиб ўтади. Хавфсизлик чораларининг кучайтирилишига Трамп тарафдорлари тартибсизликларни, хатто қуролли қаршиликларни уюштириши мумкинлиги тўғрисидаги хавотирли маълумотлар сабаб бўлди.\n78 ёшли Байден АҚШ тарихида қасамёдга келтирилган энг кекса президент бўлади. Сўнгги 152 йилда биринчи марта ҳокимиятни топшираётган президент янги президентнинг инаугурация маросимида иштирок этишдан бош тортмоқда.\nАммо маросимда собиқ президентлар Жорж Буш, Билл Клинтон ва Барак Обама иштирок этади. 96 ёшли собиқ президент Жимми Картер маросимда иштирок эта олмаслигини билдирди.\nТрампнинг вице-президенти Майк Пенс бошқа республикачилар қаторида инаугурацияда иштирок этишини тасдиқлади.\nЖо Байден билан биргаликда 20 январь куни АҚШ тарихида биринчи марта Камала Харрис аёл ва оқ танли бўлмаган вице-президент сифатида қасамёдга келтирилади.


Корея бош вазири: “Сурғил кони Ўзбекистон – Корея иқтисодий ҳамкорлигининг янги “чақиримларни кўрсатадиган устуни”\n17:59 / 20.05.2016\nИлгари хабар берилганидек, айни кунларда Корея Республикаси Бош вазири Хван Гё Ан расмий ташриф билан мамлакатимизда бўлиб турибди.\nЖанубий Корея ҳукумати раҳбари, ўз ташрифи арафасида “Жаҳон” ахборот агентлиги мухбири суҳбатдоши бўлган.\nБош вазир мухбирнинг “ҳозирги пайтда турли соҳалардаги Ўзбекистон - Корея қўшма лойиҳалари муваффақият билан амалга оширилмоқда. Сургъил конида барпо этилган Устюрт газ-кимё мажмуаси улардан бири ҳисобланади. Ушбу мажмуанинг ноёблиги ва икки мамлакат учун аҳамияти нимада деб ўйлайсиз?”, деган саволига қуйидагича жавоб қайтарган.\n“Ушбу саноат гиганти қурилишининг якунланиши маросимида иштирок этиш менга катта мамнуният бағишлайди. Уни Корея-Ўзбекистон иқтисодий ҳамкорлигининг янги “чақиримларни кўрсатадиган устуни” деб аташ мумкин. У ўзининг кўламлари билан ҳақиқатан ҳам мега-лойиҳадир: ётқизилган сармоя ҳажми қарийб 4 миллиард АҚШ долларини ташкил этади.\nБу лойиҳа ҳамкорликнинг янги модели бўлгани туфайли ҳам алоҳида қимматга эгадир. У хом ашё ресурслари экспортидан қўшма ишлаб чиқаришга ўтишни ва юқори қўшимча қийматли маҳсулотларни ташқи бозорларга етказиб беришни кўзда тутади.\nШуни алоҳида қайд этишни истардимки, 2014 йиль апрелида шахсан Ўзбекистон Республикаси Президенти Ислом Каримов Устюрт газ-кимё мажмуасига келдилар. Биз бундай қизиқиш ва эътиборни катта мамнуният билан қабул қиламиз. Бу лойиҳанинг амалга оширилишига жалб этилган ишчиларга ҳам кўтаринки руҳ бағишлайди.\nОбъект қурилиши якунланишига бағишланган маросимда Жанубий Корея ва Ўзбекистон ҳукуматлари вакилларининг иштироки бу лойиҳага қаратилаётган алоҳида эътибордан далолат берибгина қолмай, томонларнинг ўзаро манфаатли алоқаларни кенгайтиришга бўлган қатъий хоҳиш-иродаси ва интилишини ҳам кўрсатади. Келажакда ҳам бундай ташаббусларни амалга ошириш, шунингдек, Қандим газни қайта ишлаш мажмуасининг барпо этилишида иштирок этиш режалаштирилмоқда.


TIB.UZ / Эркаклар манийси таҳлили - TIB.UZ\nЭркаклар манийси таҳлили\nTIB.UZ Эркаклар саҳифаси Эркаклар манийси таҳлили\nШаҳват суюқлигини текширишда нималарга аҳамият бериш лозим?\nТайёргарлик тартиби: Эякулят текширувига жаҳд қилинишидан олдин бир ҳафта давомида кимёвий дориворлар истеъмол қилмаслик, спиртли ичимликлар қабул қилмаслик шарт. Ўртача 4-5 кун давомида (камида 3 кун, кўпи билан 7 кунгача) жинсий алоқадан тийилиб турилиш лозим. Агар ушбу тийилиш фурсати давомида жинсий алоқа қилинмаса-да, аммо эҳтилом ёхуд кафтаки рўй бериб қолса ҳам эякулят таҳлилига салбий таъсир этади. Айрим йигитлар тийилиш кунларида эҳтилом бўлиб қолаётганлигидан шикоят қилишади. Уларга ота-боболаримиз томонидан синалган ва уламолар эътироф этишган тавсияни берган бўлардик. Қарангки, уйқуга ётиш олдидан «Ториқ» сурасини ўқиш эҳтиломни бартараф этаркан.\nШаҳват суюқлигини олиш тартиби: Албатта, киши ўз рафиқаси билан хотиржам қовушгандагина эякулятни мукаммал, тўкис олиш мумкин. Аммо бир хонадонда бир неча оила қўним топган юртимиз шароитида қовушиш кечаси, лабораториялар эса кундузи ишлаши муаммо туғдиради. Шу боис, кўплаб кишилар эякулятни лабораторияга топширишда кафтаки, яъни қўл ёрдамида истимно қилишга мажбурдирлар. Айримлар эса азил қилиб, яъни жинсий алоқани интиҳо арафасида бўлиб тўхтатиб, манийни махсус идишга солиб таҳлилга топширишади. Бу мақсадда хорижликлар олатни вибромассаж қилиш ёхуд орқа миядаги эякуляция марказини ортга тиқилган электродлар ёрдамида таъсирлантириш каби услублардан ҳам фойдаланишни афзал кўришади. Умуман, эякулятни олишда қуйидагиларга аҳамият бериш лозим:\nЭякулят миқдори ўртача 2-5,0 мл бўлиши лозим. Унинг 1 млдан кам бўлиши безлар фаолияти – андроген етишмовчилигидан дарак беради. Агар миқдор 7,0-8,0 мл (5,0 дан анча кўп бўлса) бўлса, уруғ суюқлиги таркибида яллиғланишга хос маҳсуллар – экссудат ёхуд йиринг кабилар қўшилиб қолганлигини англаш мумкин.\nРанги лойқаланган-сутсимон бўлиб, нурда жилокор ялтираши сперматозоидларнинг кўп миқдордалигидан далолатдир. Агар уруғ суюқлиги таркибида сперматозоид ҳужайралари камроқ бўлса, у зангори-тиниқроқ тусда бўлади. Эякулят тиниқ-шаффоф рангда бўлса, унда сперматозоидларнинг номавжудлик ҳолати – азооспермия рўй берган бўлиши мумкин. Манийнинг кулранг-сарғимтир тусда бўлиши – пиоспермия, яъни уруғ суюқлигига йиринг элементлари яъни, лейкоцитлар аралашиши натижасидир. Бу ҳол простата бези, уруғ пуфакчаси каби жинсий аъзоларда яллиғланиш бўлса рўй беради. Уруғ қизғимтир, яъни қон аралаш бўлса, бу ҳол простата бези, уруғ пуфакчалари ёки дўмбоқчаси каби аъзоларнинг грануляцияланган яллиғланиш хасталикларига ёки ўсма касалликларига чалинганидан далолат бўлиши мумкин. Аммо жинсий муносабат пайтидаги шикастлар ёхуд ўта зўриқиш ҳам эякулятда қон пайдо қилиши мумкин.\nУруғ суюқлигининг ҳиди – ўзига хос, хом каштан гулларидек бўй беради. Агар вужуддан янги олинган эякулятда ушбу ҳид бўлмаса, простата бези секрети таркибида спермин йўқлигидан, яъни ушбу безда дард мавжудлигидан далолатдир. Агар уруғ чиқарув йўлларида йирингли яллиғланиш жараёнлари рўй берса, эякулятдан қўланса ҳид келади. Гоҳида бу қўланса ҳид узоқ вақт давомида жинсий алоқа бўлмаганда, уруғ димланиб айнишининг натижаси бўлиши ҳам мумкин.\nЭякулят консистенцияси, яъни қуюқ-суюқлиги ҳам муҳим аҳамиятга эга. Одатда, шаҳват суюқлиги танадан чиққан заҳоти қуюла бошлайди. Бу жараён тугагач, яъни ярим соатдан зиёдроқ вақт ўтгач унинг қуюқлик даражаси аниқланади. Агар уруғ суюқлигининг қуюқлиги ошиб кетса ва таркибида шиллиқ моддалар кўп бўлса, сперматозоидлар ҳаракатчанлиги кескин сусаяди. Аниқроғи, қуюқ ва ёпишқоқ эякулят ҳомила бунёд бўладиган жойга етиб бормасдан йўлдаёқ ёпишиб қолиб кетиши мумкин. Одатда, маний қуюқлик даражасини аниқлаш мақсадида шиша чўп, эякулятга ботирилади ва ипча ҳосил қилиниб, узоқлаштирилади. Шиша чўпчага ёпишган манийли ипча 0,1-0,5 смгача чўзилса, бу меъёр ҳисобланади. Қуюқлик ошиши кўпинча яллиғланиш хасталикларига хос бўлади.\nЭякулят тиниши, яъни қисмларга ажралиш жараёни танадан шаҳват чиққач 15-30 минут ичида рўй бериши лозим. Бу вақтнинг ортиб кетиши простата бези секрети таркибидаги фибролизин, фиброгеназа каби ферментларнинг етишмовчилиги натижасида аутоиммун жараёнлар рўй берган ҳолларда кузатилади,\nЭякулят pH муҳити – ишқорий, яъни ўртача 7,0-7,6 бўлиши мақсадга мувофиқ ҳисобланади. Чунки қиндаги pH нинг 4,0-4,2, яъни кислотали муҳити сперматозоидларга қирон келтирувчи таҳдид ҳисобланади. Ўртача муҳити 7,5 га тенг бўлган бачадон бўйинчасига қадар етиш учун қиндаги хатарли муҳит нейтралланиши, яъни зарарсизлантирилиши шарт. Эякулятнинг ишқорий муҳити эса айнан шу вазифани уддалашда қўл келади. Агар шаҳват суюқлигидаги барча кўрсаткичлар меъёрда бўлса-ю, биргина pH муҳити кислотали томонга силжиса ҳам йиллаб фарзанд бўлмаслиги кузатилади. Сперматозоидларнинг қин кислотали муҳитидаги ҳалокатли йўлдан ҳимояловчи ишқорий муҳитдан мосуволиги бунинг учун етарлидир.\nЭякулятни микроскоп ёрдамида текширишда қуйидагиларга аҳамият бериш лозим. Эякулятнинг 1 млда 60-120 миллион нафар сперматозоидлар бўлиши меъёрий даража ҳисобланади. Камдан-кам ҳолларда сперматозоидларнинг миқдори 140-250 миллион бўлиши кузатилади. Айрим мутахассислар бу кўрсаткичнинг 40 млн/мл дан зиёд бўлишини ҳам меъёр ҳисоблаш тарафдоридирлар. Фаол ҳаракатланадиган сперматозоидлар 70-80 фоизни ташкил этиши мақсадга мувофиқ ҳисобланади. Кам ҳаракатли ва ҳаракатсизлари қанча кам бўлса, шунча яхши. Тирик сперматозоидлар 80-90 фоиз,ўликлари эса 10-20 фоиз бўлиши лозим. Нуқсонли сперматозоидларнинг 20-30 фоиздан ошиши ногирон зурриёт пайдо бўлиш хавфини кучайтириши билан хатарлидир. Спермограмманинг қуйидаги кўрсаткичлари клиник аҳамиятга эга:\n'Эркаклар манийси таҳлили' 12 комментариев\nli class="comment even thread-even depth-1 parent" id="comment-105">\n28.02.2015 @ 16:10\nAssalomu alaykum , maqolani o’qib chiqdim. Manga savol tug’ildi.\nManshu maqaolada keltirilgan holatlarni o’z holigakeltirsa buo’ladimi?\nli class="comment byuser comment-author-abror odd alt depth-2" id="comment-106">\n02.03.2015 @ 21:05\nАлбатта. Керакли муолажадан кейин кўрсаткичлар ўз ўрнига тушади.\nli class="comment even thread-odd thread-alt depth-1 parent" id="comment-115">\n12.03.2015 @ 17:49\nTestosteron garmonini oshiruvchi qanday dori vositalarini ichish mumkun\nli class="comment byuser comment-author-abror odd alt depth-2" id="comment-118">\n16.03.2015 @ 00:27\nБуни фақатгина шахсий кўриқдан кейин шифокор айтиши мумкин.\nli class="comment even depth-2" id="comment-367">\n03.03.2016 @ 06:31\nMenda hammasi normada lekin farzand bolmayapti sabab nima maslahat uchun oldindan rahmat\nli class="comment odd alt thread-even depth-1 parent" id="comment-128">\n24.03.2015 @ 22:28\nAssalamu Aleykum.spermani procentini qanday oziq ovqatlar kupaytiradi??\nli class="comment byuser comment-author-abror even depth-2" id="comment-135">\n29.03.2015 @ 22:22\nБуни фақатгина уролог айтиши мумкин, чунки биринчи навбатда сабабни аниқлаш керак.\nli class="comment odd alt thread-odd thread-alt depth-1" id="comment-158">\n28.05.2015 @ 12:47\nМанда % умуман 0 ни курсатияпти даволаса буладими\n09.02.2016 @ 12:17\nварикасел кандай касаллик эркакларда илтимос тулик жавоб беринг олдиндан рахмат\nli class="comment odd alt thread-odd thread-alt depth-1" id="comment-365">\n03.03.2016 @ 06:28\nMenda hammasi normada lekin farzand bolmayapti sabab nima\nli class="comment even thread-even depth-1" id="comment-366">\n03.03.2016 @ 06:29\nli class="comment odd alt thread-odd thread-alt depth-1" id="comment-601">\n3gрaвсmвуйmе! Bас uнтерecуюm клueнmckue базы данныx?\n28.05.2016 @ 19:36\nЗgpaвствyйтe! Вac uнmеpecyют клиенmckиe базы дaнных?


"О" ҳарф билан филтрланган\nР.Глиэр номидаги Республика ихтисослаштирилган мусиқа академик лицейи ўқувчиси.Анъанавий созанда (ғижжак)III-босқич2016 йилнинг 18-20 март кунлари Россиянинг Қозон шаҳридабўлиб ўган “Живой Родник” номлиVIII-Xалқаро танловида I ўрин...\nОдилов Авазбек Холматович\nОдилов Авазбек Ҳолматович 2013-2014 ўқув йилида Улуғбек номидаги давлат стипендияси соҳиби бўлди.Одилов Авазбек 1992 йил 14 ноябрда Фарғона вилояти Фарғона туманида ишчи оилада туғилган. Фарғона давлат университетида физика-математика факультети, амалий математика йўналиши бўйича таҳсил олган. ...\nОдилов Умаржон Бахтиёрович\nОдилов Умаржон БахтиёровичОдилов Умаржон 7 сентябр 2003 йили Тошкент шаҳрида туғилган. 2010 йил Р.Глиэр номидаги РИМАЛицейи фортепиано мутахассислиги бўйича Ўзбекистон Республикаси халқ таълими аълочиси В.Дубровина синфга қабул қилинган. Шу ўқув давр мобайнида ўзининг тиришқоқлиги, мехнатсеварлиги, дарсларга фаол иштирок этиб келаётганлиги билан тенгдошларидан ажралиб туради. Мафтуна ўзига берилган асарларни қунт билан ўрганади.Фортепиано мутахассислиги бўйича қобилиятли ўқувчи эканлигини амалда кўрсатди. У лицей ва лицейдан ташқари ўтказилган турли концертларда фаол иштирок этиб келмоқда.Мутахассислик бўйича ижро махоратини ошириш учун тинмай ишлади ва яхши натижаларга эришди.Ҳар йили лицей миқиёсида ўтказилган барча танловларда иштирок этиб, фахрли ўринларни қўлга киритмоқда.2015 йил 26-30 ноябр кунл...\nОмонбоев Фазлиддин Лутфиддин ўғли\nОмонбоев Фазлиддин Лутфиддин ўғли1995 йил 27.05 Андижон вилояти Избоскан туманиАндижон давлат университетиФизика-математика факультети, физика йўналиши3-курс талабаси2015-2016 йил_Ўзбекистон Республикаси Давлат стипендияси танловиЭришган натижалар:Омонбоев Фазлиддин устози профессор Р.У.Алиев “Микро ва нано ўлчамли яримўтказгичларда заряд кўчиш жараёнини ўрганиш” мавзусидаги илмий тадқиқот ишларини бошлади. Ҳозирги кунда Фазлиддин илмий мавзуси ва берилган методик кўрсатмалар асосида 20 га яқин илмий-услубий ишлар муаллифи бўлди. Шулардан, 5 таси хорижий журнал, 1 та Руспублика миқёсидаги даврий журнал мақолалари, 1 патент ҳамда 11 анжуман тезислари. ва 5 та тезис чоп эттиришга улгурди.Омонбоев Фазлиддин иқтидорли, маънавияти шаклланган, изланувчан, янгиликка интилувчан, аниқ мақсад сари дадил қадам ташла...\nТаълим олаётган мактаби: Мирзо Улугбек тумани 71–сонли умумтаълим мактаби, 4 синф. Фаолият йуналиши: синхрон сузиш спорт тури, Халқаро тадбирлардаги иштироки: 2013 йил 29 ноябрь-1 декабрь кунлари Селангор шаҳрида (Малайзия) синхрон сузиш бўйича Халқаро турнирда иштирок этган. Эришган натижалар:1-ўрин (олтин)...


Қозоғистон ОАВ ҳақидаги Қонунига киритилган тузатишлар медиа соҳасидаги тадбиркорлик фаолияти имкониятларини чеклаб қўяди - Фарғона.Ру ахборот агентлиги\n00:21 msk, 23 Сентябрь 2020\nҚозоғистон ОАВ ҳақидаги Қонунига киритилган тузатишлар медиа соҳасидаги тадбиркорлик фаолияти имкониятларини чеклаб қўяди\n29.06.2006 17:50 msk\nБугун Қозоғистон парламенти иккинчи ўқишда «Оммавий ахборот воситалари масалалари бўйича айрим қонун ҳужжатларига ўзгартиш ва тўлиқлашлар киритиш ҳақида»ги қонунни қабул қилди. Мазкур ҳужжат Қозоғистон маданият ва ахборот вазирлиги томонидан ишлаб чиқилган. Тузатишлар, хусусан, ОАВни рўйхатга қўйиш учун пул олишни ҳам жорий қилади. Шунингдек, рўйхатга олиш пайтида рад этиш имконини оширувчи асослар рўйхати кенгайтирилмоқда. ОАВ рўйхатга қўйилганидан кейин унинг биринчи сони чиқиши учун белгиланган вақт 6 ойдан 3 ойгача қисқартирилган. Бундан ташқари, бош муҳаррир бўлиб тайинланишга ҳақли бўлмаган шахслар рўйхати ҳам кенгайтирилган. Хусусан, бу аввалда бош муҳаррир лавозимини эгаллаган, аммо ОАВ чиқиши суд қарори билан тўхтатилишида айбдор бўлган фуқароларга тегишлидир. Ҳужжатга мувофиқ бу таъқиқ уч йил давомида амалда бўлади.\nОммавий ахборот воситалари ҳақидаги қонунга киритилган тузатишлар яқин орада, уларни мамлакат президенти Нурсултан Назарбаев имзолаганидан кейин кучга киради. Бу вазиятни шарҳлаб беришни биз Қозоғистон газета ноширлари ассоциацияси (ҚГНА) ижрочи директори Ольга Диденкодан сўрадик. Мазкур ассоциация нотижорат ташкилоти бўлиб ҳисобланади. Унинг вазифаси мамлакатнинг турли жойларида ишлаётган газета ноширлари ҳақ-ҳуқуқларини ҳимоя қилишдан иборатдир.\nФарғона.Ру: - Ольга, марҳамат қилиб айтинг-чи, бу тузатишларнинг киритилиши Қозоғистон ОАВ учун қандай ҳавф туғдиради?\nОльга Диденко: - Хайриятки, ахборот вазири Ертисбаевнинг номақбулроқ таклифлари мазкур қонундан олиб ташланди. Масалан, суд қарорларини бажариш учун ОАВ хўжайинида бўлиши керак бўлган қирқ минг доллар миқдоридаги мажбурий резерв ҳақидаги модда. Ёки масалан, босмахона-полиграфик фаолият учун лицензия олиш ҳақидаги модда. Бу бандлар Мажилис (Қозоғистон парламентининг қуйи палатаси – таҳр. изоҳи) депутатлари томонидан қонундан чиқариб ташланганди. Бироқ қонунда бизни у ёки бу тарзда безовта қиладиган бошқа моддалар қолди. Йўқ деганда, ОАВни рўйхатга қўйиш учун тўланадиган пулнинг киритилишини олайлик. Давлат хизматлари учун пул олинишида қўрқинчли нарса йўқ. Гап ўша йиғимнинг қандай ҳажмда бўлишида ва унинг қандай дифференциацияланишида. Бизни ОАВ ҳақидаги қонунчиликни бузганлик учун (тарқатиш тартиби, рўйхатга қўйиш ва бошқалар) нашр хўжайинлари ва мансабдор шахсларига нисбатан хизмат жавобгарлигининг кучайтирилганлиги кўпроқ ташвишга солмоқда.\nБу тузатишлар билан муҳаррирлар учун «касбий таъқиқ» жорий қилинаётгани ҳақида кўп гапирилди. Аслида ҳам шундай. ОАВ хўжайини ёки ношир ОАВ фаолиятини тўхтатиш ҳақидаги суд қарорларида фамилияси зикр этилган одамни муҳаррир қилиб тайинлай олмайди.\nФарғона.Ру: - Бу тузатишлар журналистларнинг бевосита фаолиятларига қандай таъсир кўрсатиши мумкин?\nОльга Диденко: - Тузатишларнинг журналистик фаолиятга ҳеч қандай алоқаси йўқ. Улар фақат медиа жабҳасидаги тадбиркорлик фаолияти имкониятларини бироз чеклайди, холос. Бироқ улар билвосита ва иккиламчи тарзда ахборот олиш ва тарқатишда ўз аксини топади. Давлат ўзининг ахборот сиёсатини кучайтирмоқда ва ахборот бозорида мустаҳкам, устивор мақомни эгаллаб олишга уринмоқда. Яхши молиялаштирилаётган давлат газеталари армияси ҳам кучайтирилмоқда. Шу билан бир пайтнинг ўзида давлат мухолифатга қарашли ёки мустақил матбуотни чеклаб қўйиш учун ҳуқуқий воситалардан фойдаланади. Ҳукуматнинг муайян шахслар ва муайян газеталар билан ҳисоб-китобни тўғри қилиб олиш истаги ҳам кўзга ташланиб қолаяпти. Бизда ОАВ ҳақидаги қонунга киритилган тузатишларнинг ҳаммаси ким биландир якка тартибда ҳисоб-китоб қилиб олиш истаги сабабли юзага келган. Нима бўлганда ҳам, мен бу тузатишларнинг киритилиши билан юзага келиши мумкин бўлган қандайдир жиддий муаммоларни кўрмаяпман, чунки биздаги қонун етарли даражада мукаммал эмасди ва унга риоя қилган ҳолда нормал ишлаш қийин эди.\nФарғона.Ру: - Мамлакат президентининг қизи Дариға парламентда нутқ сўзлай туриб, ахборот вазирига мурожаат қиларкан, «таклиф қилинаётган тузатишлар жамиятга цензурани тиқиштиришдан, муҳаррир ва ОАВ эгасининг бўйнига сиртмоқ ташлашдан бошқа нарса эмас», деганди. Тузатишларни қабул қилиш жараёни мобайнида Дариға Назарбаева доим уларга қарши бўлди. Сиз нима деб ўйлайсиз, нега шундай бўлди?\nОльга Диденко: - Аслида, парламентнинг икки палатасида мазкур тузатишларни киритиш ва уларни кўриб чиқиш жараёни кучайтириб ва ўта сиёсийлаштириб юборилди. Баҳслар борар экан, биз катта ахборот уруши бораётганини кузатиб турдик. Бир томондан, ҳукуматнинг нуқтаи назарини асослаш учун давлат ОАВ – ахборот агентликлари, матбуот, телевидениедан актив фойдаланилди. Президент қизининг бутун медиа-армияси қарама-қарши томонда эди. Унинг ўз манфаатларини ҳимоя қилаётгани кўриниб турарди. Биз атайлаб аралашмадик, унисининг позициясини ҳам, бунисининг позициясини ҳам ёқламадик, чунки биз бизнес-ассоциация бўлиб ҳисобланамиз ва биз учун ҳаммасидан ҳам муҳими ҳамжамиятимиз аъзоларининг манфаатларидир.


Хитойлик бола 16 метрлик шаршарадан йиқилгандан кейин омон қолди\n19:19 / 18.08.2015\nХитойда бир ўғил бола 16 метрлик шаршарадан йиқилгандан кейин омон қолди. Бу ҳақда The South China Morning Post нашри хабар бермоқда.\nВоқеа Гуйчжоу вилоятининг Бицзе шаҳрида рўй берди. Исми айтилмаётган бола дўстлари билан дарё бўйида ўйнаб юрганда, дарё устидан югуриб ўтаётганда мувозанатини йўқотиб қўйган. Оқибатда тез оқим уни пастроқдаги шаршарага оқизиб кетган.\nБола шаршарага йиқилаётиб йўлда чиқиб турган тошни ушлаб олиб, унга тортилиб чиқиб олишга муваффақ бўлган ва шу ерда полициячилар келишини пойлаб ўтирган. Полициячилардан бири арқонда пастга тушиб, болани тепага олиб чиққан. Бола жароҳат олганми-йўқми маълум қилинмаган.\nГуйчжоу вилояти Хитойнинг жануби-ғарбий қисмида жойлашган бўлиб, унинг катта қисмини тез оқувчи ирмоқлар бой тоғлар эгаллаган. Вилоятда 29 та қўриқхона ва табиат боғлари жойлашган. Вилоят ўзининг минорасимон карстдан иборат тоғлари, ғорлари ва кўллари билан донг таратган.


Миллий ҳунармандчилик – буюк мерос\nТуркистон шаҳрида ҳунармандларнинг “Миллий ҳунармандчилик – буюк мерос” кўргазмаси ўтди. Элбошининг “Келажакка йўлланма: маънавий янгиланиш” ва “Буюк Даштнинг етти қирраси” дастурий мақолалари доирасида ташкиллаштирилган тадбирда иштирок этганлар “Буюк Даштнинг етти қирраси” номли ҳунармандлар ярмаркасини томоша қилдилар.\nТадбирдан мақсад – миллий ҳунармандчиликни ривожлантириш, ҳунармандларни қўллаш, улар ясаган буюмларни халқ орасида кенгроқ тарғиб қилиш, ёш ва истеъдодли ҳунармандларни аниқлашдан иборат. Шунингдек, минтақада туризмни ривожлантиришга ҳисса қўшиш, боболар меросини келгуси авлод вакиллари онгига сингдириб, касб сифатида ривожлантириш.\nТадбирнинг асосий қисми Есимхан майдонида давом этди. Унда миллий ҳунармандлар меҳнатини улуғлайдиган видеоролик намойиш этилди. Тадбирда зиёлилар вакиллари, фахрийлар, ОАВ ходимлари, кўргазма меҳмонлари ва барча туман, шаҳарларнинг ҳунарманд-усталари иштирок этишди.\nТантанали тадбирда вилоят ҳокими ўринбосари Ербўл Садир иштирокчиларни Шукрона куни ҳамда ҳунармандлар кўргазмасининг очилиши билан қутлади.\n– Баҳорнинг дастлабки куни билан бирга келган байрам бир-биримизга бўлган ҳурматни орттириб, бирлигимизни сақлаб қолади. Қозоқ халқининг меҳрибонлигини ифодалайдиган байрам муборак бўлсин! Туркистон шаҳри қадимдан тадбиркорлик ва ҳунармандчиликнинг маркази ҳисобланган. Бугунги тадбир орқали минтақамиздаги иқтидорли ҳунармандларни аниқлаб, уларга қўллов кўрсатишни кўзламоқдамиз. Иккинчидан, Туркистон вилояти учун туризм соҳасининг ўрни ўзгача. Уни ривожлантириш учун ҳунармандчиликни ҳам ривожлантиришимиз керак. Шу боис усталарга барча шароитларни яратиб, кичик тадбиркорлик ўринлари очилиши лозим, – деди Ербўл Садир.\nКўргазмада заргарлик буюмлари, сопол, ёғоч ўймакорлиги, чармга ишлов бериш, тўқимачилик, кигиз босиш каби соҳалар бўйича моҳир усталарга махсус диплом ва совғалар топширилди.\nТадбир сўнги байрам концертига уланиб кетди.\nТуркистон вилояти ҳокиминниг матбуот хизмати, 2019-03-01, 21:09 230\nНоёб топилма 121\n''Офарин''нинг янги юлдузлари 163\nҲамкасбларимизга омад ёр бўлсин! 134\nЎзбек театри – пешқадамлар сафида 140\nФильм тақдимоти ўтди 106


Наримон Султонхўжаев энг қиммат клипи, гонорари ва киноларда суратга тушмаслиги ҳақида (эксклюзив) - 23 Февраля 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nВоскресенье, 2017-10-22, 5:53 PM\nГлавная » 2016 » Февраль » 23 » Наримон Султонхўжаев энг қиммат клипи, гонорари ва киноларда суратга тушмаслиги ҳақида (эксклюзив)\nНаримон Султонхўжаев энг қиммат клипи, гонорари ва киноларда суратга тушмаслиги ҳақида (эксклюзив)\nНаримон Султонхўжаев — бугун ўзбек шоу-бизнесида ўзига хос услубга эга клипмейкерлардан бири. Бугун у суратга олган деярли ҳар бир видеоклип хит даражасига кўтарилаётгани ҳеч кимга сир эмас. Наримон ўз ишини билади, унинг ғояларига ишонишади. Наримоннинг Darakchi учун берган эксклюзив интервьюси орқали унинг сизга номаълум қирраларини очишга ҳаракат қиламиз.\n- Наримон, бугун талабгир клипмейкерлардансиз, бунинг сири нимада?\n- Ишимни севиб, мазза қилиб ишлашимда.\n- Клипларингиз ғояларини қаердан оласиз?\n- Ғояларни ҳаётдан, эшитганларимдан оламан. Деярли ҳар бир ҳориж фильми премьерасига тушаман ва улардан нимадир ўрганишга ҳаракат қиламан.\n- Ўзбек кинопремьералари-чи?\n- Йўқ, ўзимизни киноларни кўра олмайман. Гап вақтим йўқлигида эмас, шунчаки кўришни истамайман, ёқмайди. Меҳр билан яратилмаяпти фильмлар. Назаримда, уларни яратишдан биргина мақсад пул бўлиб қолган. Аслида кино яратиш битта иморат солган билан баравар, унинг пойдеворидан бортиб, безагигача пухта ўйланган бўлиши керак.\n- "Барон” фильмига ҳам тушмадингизми?\n- Фильмни кўрдим, бироқ у менга ёқди деб айта олмайман.\n- Хўш, унинг нимасидан кўнглингиз тўлмади?\n- "Сотқин”ни оҳиригача мазза қилиб кўргандим, бу фильм эса мен кутгандай чиқмади. Аслида экшн кинонинг ашаддий мухлисиман. Бироқ "Барон”нинг динамикаси менга ёқмади. Фильмнинг номидан келиб чиқиб, кинодан ана шундай кучли экшн саҳналар кутгандим. Кимгадир эриш туюлмасин, фильм мени қониқтирмади.\n- Қайси режиссёрларнинг ишларини алоҳида кўрсата оласиз?\n- Аюб Шаҳобиддинов, Зулфиқор Мусоқов, Жаҳонгир Аҳмедовларнинг фильмларини яхши кўриб томоша қиламан.\n- Соҳангизни қанчалик яхши биламан деб ўйлайсиз?\n- Соҳам кинооператорлик, бу бўйича олий таълим даргоҳини тамомлаганман. Жуда кучли устозлар мактабини кўрганман. Абдураҳим Исмоилов, Ҳотам Файзиев, Марат Исмоилов, Хасан Файзиевлар бизга соҳамизни ипидан игнасигача ўргатишган.\n- Санъат соҳасига кириб келишингиз...\n-Ўқувчилик пайтларимда мен тўйларни видотасвирга олиш билан шуғулланардим, бўш вақтим деярли бўлмасди, одамлар анча олдин менга видеосъемка буюртма бериб ёздириб қўйишарди. Шу сабабданми бир кун дўстим ушбу соҳани мукаммал ўрганишим учун олий таълим муассасасида таълим олишим кераклигини уқтирди. Унинг турткиси билан бугун ўз ишимни профессионал тарзда эгалладим деёламан. Қобилият бўлса режиссёр ёки актёр бўлиш мумкин, аммо оператор бўлиш учун унинг техник томонларини билиш шарт деб ҳисоблайман.\n- Қачонгача ўз клипларингизда роль ўйнамоқчисиз? Кадр ортида қолиб кетишдан қўрқасизми?\n- Бошидан дунё таниган инсон бўлишни мақсад қилганман. Ниятим Голливуд актёрларни Ўзбекистонга олиб келиб ўйнатиш. Тарихда нафақат суратга олган, балки экранда ҳам акс этган инсон сифатида қолишни истайман. Актёрликка маҳоратимдан келиб чиққан ҳолда қўл урганман. Ўқувчилик дамларимдан Қувноқлар ва зукколар жамоаларида етакчи бўлганман. Устоз санъаткорлардан актёрлик маҳоратим ҳақида эътирофлар эшитган пайтларим ҳам бўлган.\n- Одамларнинг наздида фақат комик ижодкор бўлиб қолишдан қўрқмайсизми?\n- Йўқ, драма жанрга қўл урсам ундан чиқиб кетишим қийин бўлишини биламан. Мени ҳарактеримга комедия жанри яқин. Кун келиб кино яратсам ҳам шу жанрда яратаман.\n- Наримон Султонхўжаевнинг клипи билан ҳеч ким танимаган санъаткор ҳам таниляпти, ҳаммага клип суратга оласизми?\n- Ҳар қандай инсон фақат ўзи учун клип олмоқчи бўлса бемалол, аммо уни халқ эътиборига намойиш этишни истаса, ундан жуда кўп пул сўрайман, сабаби халққа дуч келган нарсани олиб чиқаверишни ўзимга эп кўрмайман. Агар уни истеъдодли санъаткор эканлигини билсам албатта баҳоли қудрат уни меҳнатини халқ назарига олиб чиқиш учун мен ҳам бор маҳоратимни ишга соламан.\n- Сизни жуда қиммат клипмейкер дейишади, гонорарингизни нималарга қараб белгилайсиз?\n- Кетадиган вақтим, ҳаражатим ва ишчи кучимга қараб белгилайман. Лекин шуни ҳам айтишим керак, мазза қилиб ишласам гонорарни ҳам ўйламайман.\n- Агар сир бўлмаса энг қимматга суратга олган клипингиз?\n- Муниса Ризаеванинг "Секин-аста” клипи. У клипни суратга олиш учун Туркия осмонида 2 соат давомида вертолётда учганман.\n- Санъаткорлар клипингиз нарх-навоси устидан савдолашишадими сиз билан?\n- Албатта ўзбекчилик бусиз бўладими?!\n- Клип учун ҳар бир деталь махсус сотиб олиниши ростми?\n- Ҳа, ҳар бир деталь ўйланади ва махсус клип учун яратилади.\n- Битта суратга олинган клипга битта машина олиш мумкин дейишади, бунга нима дейсиз?\n- 10 та машина ҳам олса бўлади (кулади). Ғояга қараб, ҳаммаси ҳар хил. Клипларимни пулини айтишни истамайман. Кейин санъаткорлар келиб, "фалончига шунча пулга клип қилиб берипсан”, деб туриб олишади, ваҳоланки, ҳар бир клипга индивидул ёндошув талаб этилади.\n- Қайси хонандалар билан ишлаш осон?\n- Қийини ҳам, осони ҳам Муниса Ризавева. У истеъдодли хонанда. Умуман менга истеъдодли инсонлар билан ишлаш ёқади. Шоҳруҳхон, Сардор Раҳимхон ҳамда Жасур Умировлар билан ишлаш ҳам яхши.\n- Бир хонанда клипида бошқасини ишлатяпсиз? Бунга уларнинг муносабати қандай бўляпти?\n- Жасурнинг клипида Анвар Санаевнинг чиқиши назарда тутаётган бўлсангиз. Бу устознинг ўз шогирдига бўлган кўмаги ва қўллаб-қувватлаши бўлган. Бу икки хонанда устоз ва шогирд.\n- Сизнингча, сиз яхши актёрмисиз ёки яхши режиссёр?\n- Бунга халқ баҳо беради.\n- Нима учун фильмларда рол ижро этмайсиз?\n- Клипларга ҳам фильмларга ҳам таклиф қилишади. Ёмон нарсада роль ижро этиб қўйишни истамайман. Мен клипда чиқсам у клипни мен яратган деб ўйлашлари аниқ. Кейин уни мени ижодим деб паст баҳо беришларини истамайман.\n- Сиз суратга олмаган лекин сизга ёқадиган клип?\n- Сардор Раҳимхоннинг "Танҳогинам” таронасига олинган Али Искандаровнинг клипи жуда ёқади. Мазза қилиб томоша қиламан.\n- Рафиқангиз ҳам актриса эканлигидан хабаримиз бор. У кишини фильм ва клипларда кўрамизми?\n- Унинг соҳаси бухгалтер. Уни илк бор кўрганимдаёқ унга уйланишга қарор қилганман. Уни кўрган кунимнинг эртасигаёқ бувим, онам ва холам билан совчиликка борганман. Шу билан тўй бўлиб кетган. Тўйдан кейин уни клипларимда роль ижро эттирдим, яна шундай вазият бўлса яна ижро этишига албатта имкон бераман.\n- Қайси санъаткорга клип олиб беришни истардингиз?\n- Анча вақт йўқолиб, умидсизликка тушган ҳамда энди чиқиб келаётган ҳақиқий истеъдодлар билан ишлашни ҳоҳлайман.\n- Юлдузлик касалига чалинмаганмисиз?\n- Буни менинг атрофимдаги инсонлардан сўрасангиз бўлади. Мен бошида қандай бўлсам, шундайлигимча қолишга ҳаракат қиламан.\nМазмунли сухбатингиз учун раҳмат, ижодий жўшқинлик сизни тарк этмасин!\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 302 | | Рейтинг: 0.0/0


21:00 / 19.03.2018\nФото: youtube.com\_Polymaker 3D Printing Materials\nИталияда жойлашган X Electrical Vehicle (XEV) стартапи Шанхай автосалонида бор-йўғи 3 кун ичида 3D-принтерда босиб чиқарилган 2 ўриндиқли LSEV электрокарининг прототипини тақдим қилди. Бу ҳақда CNBC хабар бермоқда. Модел серияли ишлаб чиқарилиб, 2019 йил апрелида бозорга чиқарилмоқчи.\nLSEV’нинг ўриндиқлари, ойналари ва кўзгуларидан ташқари барча деталлари 3D-принтерда босилган. Бунга XEV’нинг Шанхайда 3D-принтерлар учун зарурий материаллар ишлаб чиқарувчи Polymaker компанияси билан ҳамкорлиги эвазига эришилди. XEV’да таъкидланишича, оддий электрокар 2 мингдан кўпроқ деталга эга бўлган бир вақтда, LSEV бор-йўғи 50 та деталдан ташкил топган.\nXEV’ни рақобатчиларидан нафақат машиналарни йиғиши жараёни, балки нархлари ҳам фарқлатиб туради: LSEV’ни Осиё ва Европада 7,5 минг долларга сотиб олиш мумкин. Таққослаш учун, стандарт аккумуляторга эга Tesla Model 3 модели 35 минг доллар туради.\nХитой электромобилларнинг дунёдаги энг катта бозори ҳисобланади. Хитойда бундай машиналарнинг кенг ассортименти тақдим қилинган ва янгиларининг пайдо бўлиши кутилмоқда. Шу билан бирга Хитойнинг 5 та электрокар модели Jato таҳлилий агентлиги томонидан тузилган 2017 йилги дунёдаги энг оммабоп электромобиллар етакчи ўнталигига кирди.\n22:23 / 13.10.2019\n22:43 / 15.04.2019\nИсроилда 3D-принтерда тирик юрак босилди


Маҳмуд Тоир. Сўздаги сийрат — сўздаги қудрат (2009) - www.ziyouz.uz\nБош саҳифа МатбуотҲозирги давр матбуотиМаҳмуд Тоир. Сўздаги сийрат — сўздаги қудрат (2009)\nЯхши сўзга, тиниқ туйғуга, илму ҳикматга рўбарў келган иймонли одам ўз қалбини тафаккур тиғида ўзи тилиб юборади. Алалхусус, гулнинг кўплиги кўзга зиён қилмагани каби, дардга малҳам сўзнинг кўнгил учун ортиқчалиги йўқ. Аксинча, бундай сўзлар кўнгил кўзини очади. Инсон эса қалб кўзи билан оламни кенгроқ кўради, уни ўзгача тасаввур қилади.\nШу боис миллат дардига малҳам бўлишни истаган ижодкор уйғотгувчи насимдек ҳамиша бедор бўлади. Юртбошимиз бежизга: «Адабиётга эътибор — маънавиятга, келажакка эътибор» мавзусида мустақил юрт ижодкорларига мурожаат қилганлари йўқ. Чунки халқ ҳамиша ўз ижокорларини яхши кўрган, эъзозлаган, улардан тўғри сўз кутган ва уларнинг сўзига ишонган.\n— Истеъдод инсонга ўзини эмас, ўзгаларни бахтиёр этмак учун берилади, — дейди Абдураҳмон Жомий. Шукурким, бетакрор диёримизда беназир истеъдод соҳиблари азал-азалдан кўп бўлган. Қайси соҳани олманг, дунё аҳлининг эъзозу эътирофида бўлган ўнлаб бобокалонларимизнинг, пиру комилларимизнинг номларини тилга олиш мумкин. Лекин эндиликда мақсад фақат фахру ифтихор эмас. Менинг ўрним, менинг ҳиссам, менинг масъулиятим қаерда, нимада деган ўй бизни безовта қилиб туриши керак. Қолаверса, мустақиллигимизнинг 18 йиллик балоғат поғонасига бир ҳатлаб етганимиз йўқ. Курашлар, оғриқлар, азоблар, қурбонлар эвазига етдик.\nСавол туғилиши табиий. Бугун озодлик оромидан баҳра олаётган ижодкорларимизнинг орзу-хаёли нимада? Юрт тинчлиги, халқ фаровонлиги, Ватан равнақи йўлида ижод аҳли ҳамдард, ҳамфикр, якдилми? Бу эзгу ишда уларга нима тўсиқ бўляпти? Оғриқ нуқталари нимада?\nШу ўринда муҳтарам Президентимизнинг Ёзувчилар уюшмаси фаолияти самарадорлигини ошириш, миллий адабиётимизни ривожлантириш тўғрисидаги фикр-мулоҳазалари билан танишган ҳар қандай инсон юрт эгасининг тийрак нигоҳига, бизнинг дилимиздан ўтиб турган ўй-хаёлларни тўғри ҳис қилиб турганига тан бермай иложи йўқ.\nҲурматли ижодкорларимизга ушбу фикрлар ёд бўлиб кетган бўлса ҳам, аммо ўзингга кўрсатилаётган эътибордан кўксинг тоғдек кўтарилади. «Бизнинг бу борадаги барча саъй-ҳаракатларимиз, аввало, Ёзувчилар уюшмасидаги муҳитни яхшилаш, уни мавжуд оғир вазиятдан чиқаришдек муҳим масалани ҳал қилишга қаратилиши зарур. Бу борада уюшма аъзолари, шоир ва адибларимизнинг ўзлари нима иш қилиши, айни пайтда давлат, ҳукумат, Президент томонидан қандай ёрдам бериши кераклигини аниқлаб олишимиз лозим».\nБиздан талаб қилинадигани, аввало, ижтимоий фаоллик. Яхши ниятдан хуш фикр туғилади, эзгулик эзгуликка йўл очади. Озод ва обод Ватаннинг қадрига, энг аввало, эл-юртнинг зиёлилари етмоғи керак. Сўз айтмоққа чоғланган қалам соҳиби дунё зийнатига эмас, олам ҳикматига суянмоғи лозим. Демак асрлар оша илму ҳикмат, эзгулик, меҳру маърифат яшаб келаётган экан, биздан келгуси авлодларга қоладигани ҳам ана шу. Бунинг учун эса юртнинг шоир ва ёзувчиси тинчлик, дўстлик, биродарлик жарчисига айланмоғи, Ватан қадрига қалқон бўлмоғи, фидойи оқимнинг олдинги сафида юрмоғи, дилларда ишонч ва меҳру муҳаббат уйғотмоғи, муҳими, огоҳ бўлмоғи лозим.\nОгоҳлик барча-барча учун, шу Ватан ҳавосидан, сувидан, нону тузидан баҳраманд бўлаётган, айниқса, тинчлик аталмиш улуғ неъматидан ҳузур топаётган одамлар учун зарур. Уларнинг олдинги сафида эса таъкидлаганимиздек, элнинг шоир ва адиблари бўлмоғи шарт. Шу ўринда Румий ҳазратларининг қуйидаги сўзлари биз қалам аҳлига айтилгандек:\n— Мақсад — инсон. Лекин ҳар қандай, ҳар нечук инсон эмас. Ёлғиз ўз манфаати ва эҳтиёжи билан банд бўлган, тирикчилик ташвишларидан зир югуриб, улардан баланд кўтарила олмаган кимса ўз инсоний моҳиятини англаш йўлида ўзига парда бўлади. Эсланг: (сен ҳамма нарсани унутишинг мумкин, ёлғиз бир нарсани — нечун дунёга келгансен, шуни унутмасанг бас, ўзингни арзон сотмайсен, илло бахтинг баланд!)\nИжодкорнинг бахти элнинг эътирофида. Албатта, одамларга рўбарў келмай, эл-юртнинг яхши-ёмон кунига аралашмай, хилватнишин бўлиб ҳам жилд-жилд асарлар ёзиш мумкин. Аммо оддий меҳнаткаш халқ ўзи суйган шоир ва ёзувчисини кўришни, унинг овозини эшитишни истайди. Қолаверса, қоғоздан бошингни кўтариб, одамлар кўзига қараб шеър ўқишнинг ҳам ўз гашти бор. Элинг сени хушлаб турса, аввало, дуоси ёр бўлади. Одамларнинг кўзидан кўзингга, юзидан юзингга, дилларидан дилингга ўтган нур сени балқитади. Сен улар меҳрининг оғушида яйрайсан. Ўқувчи кўнглини топиш изингга ёқилган ҳавас чироғидир. «Умрингдан барака топ», деса, сени шоир қилиб яратган эгамга шукрона айтасан. Шукурли одамларнинг эса ишида кушойиш бор.\nШунданми, юртбошимиз суҳбатининг бошидан поёнигача ижод аҳлини эл ичига чорловчи даъват бор. Келинг, шу ўринда биз ижодкорлар ҳам ўзимизга бир танқидий назар билан қарайлик. Одатда бизлар кўпинча ғалвир сувдан кўтарилганда, улкан-улкан хирмонлар яратиб бўлинганда, ғолиблар олдинги сафга ўтганда, ғалла байрами, пахта байрами нишонланаётган кезларда даврага қўр тўкиб кириб борамиз. Ер эгасининг, мулк эгасининг шаънига ҳамду санолар ёғдириб, иккита шеър ўқиб берамиз-да, шу билан зиммамиздаги вазифани ўринлатиб қўйган бўлиб, яна даврадан хушҳол чиқиб кетамиз.\nХўш, ғаллакор, пахтакор, соҳибкор, чорвадор ёки машҳур тадбиркор шу кунга етиб келгунча бошидан нималарни кечирди? ғалла, пахта экиш учун тайёрланаётган қора шудгорнинг тепасида турганмизми? Қатқалоқ нима, шўр нима, ғаллага тушаётган занг, пахтадаги кўсак қурти, ўргимчак кана нима?.. Уларга қарши курашаётганда оҳи оламни ўртаб турганларнинг чеҳрасига боққанмизми? Бир бошоқдаги донни, бир туп ғўзадаги шонани деҳқон билан санашиб кўрганмизми? Умуман, катта хирмонга етиб келгунча, пахтакору ғаллакорларнинг юзларига табассум ёйилгунча ўтадиган йўл нималигини биламизми?\nКўпинча бу саволларни ўзимизга бермаймиз-да, «мен ижодкорман», деган иддаони баланд овозда айтишни хуш кўрамиз.\nУстоз Абдулла Ориповнинг «Олтин балиқча» шеъридаги дард оқил одам дилини ўртаб юборади. Зеро, остона хатлаб кўчага чиқолмаган инсон тўрт девор ичида бу оламни ўзи хоҳлаганча тасаввур қилаверади. Юртбошимиз мустақиллигимизнинг дастлабки йиллариданоқ ота-боболаримизни бутун дунё билишини, уларни илм аҳли ўртасда қадри, ўрни борлигини, авлодлар ҳам аждодларига муносиб бўлиши кераклигини кўп бор таъкидлайдилар.\nМазкур суҳбатда ҳам ўзбек адабиёти дунёга қандай чиқмоғи керак, деган савол бор. Биз дунё адибларини ўқишимиз учун Президентимизнинг ўзлари «Жаҳон адабиёти» журналини очиб бердилар. Журнал чоп этилаётгандан буён дунёга машҳур неча ўнлаб шоир ва ёзувчиларнинг асарлари таржима қилиняпти. Бундан барча мамнун.\nБиз дунёга қандай чиқмоғимиз керак? Барча ижодкорлар тан оладиган таржима мактабини ярата оламизми ёки бир-биримизга ҳамду сано айтиб ўтираверамизми? Савол аччиқ бўлса ҳам ҳақиқатга тик боқадиган пайт келди. Албатта, бу ўринда маълум таклифлар билдириляпти. Аммо ташвишга солаётган жиҳати шундаки, таржима масаласида ҳам китоб чоп этишдаги хатога йўл қўймаслигимиз зарур. Демоқчиманки, ҳозир маблағи бор одам китобини истаган шаклда, тўғрироғи, ташқи қиёфасини олий даражада чиқариш имкониятига эга. Асарлар таржимасида ҳам шу тариқа йўл тутилса дунё ҳамжамияти олдида юзимиз шувут бўлиб қолиши табиий.\nТаклифим, Ўзбекистон Ёзувчилар уюшмаси қошидаги таржима кенгашининг тавсияси билан миллатга юз бўладиган, халққа ғурур, Ватанга шуҳрат келтирадиган асарлар таржима қилиниши керак.\nМиллий университетнинг филология факултетида ўқиб юрган кезларда биз талабалар қозоқ, туркман, тожик, авар, рус, қирғиз шоир ва ёзувчиларининг ижодини кузатиб борар, шеърларини ёд ўқирдик. Адабиётимиз дарғалари Ғафур Ғулом, Ойбек, Абдулла Қаҳҳор, Зулфия каби улуғ ёзувчи, шоирларимизнинг Мирзо Турсунзода, Собит Муқанов, Чингиз Айтматов, Расул Ҳамзатов, Константин Симонов сингари ўнлаб адиблар билан дўстона алоқаларига, бири бирига меҳмон, бири бирига мезбонлигига ҳавас қилардик. Зеро, қайси тилда бўлишидан қатъий назар, адабиётдан сўз очилса, шеър ўқилса, қўшиқ тингланса, диллар дилга оқар сувдек йўл топади. Шу нуқтаи назардан қардош адабиётлар билан алоқаларни кучайтириш бугун Ёзувчилар уюшмасининг кун тартибидаги масалалардан бири бўлмоғи керак.\nАслида, ҳар дарёнинг аввали ирмоқлардан бошланади. Ўзбекистон Ёзувчилар уюшмасининг ирмоқлари эса вилоятлардан, вилоятлардаги туман ва шаҳарлардан бошланади. Чунки республикамизнинг чекка-чекка қишлоқларида ҳали азим пойтахт Тошкентни қўя турайлик, ўз вилояти марказини ҳам кўрмаган, аммо дилбар шеърлар битиб, яқинларига ўқиб бериб, хуш ниятда энтикиб юрган талай-талай ўғил-қизларимиз бор.\nУларнинг қўлидан тутмоқ, машқий битиклари юзидаги ғуборларни артмоқ, қалбларида ишонч чироқларини ёқмоқ учун Ўзбекистон Ёзувчилар уюшмаси вилоят бўлимларининг ишини ҳам тубдан қайта қурмоқ зарур. Зотан, бўлимдаги биргина масъул котиб штати билан бутун вилоят бўйлаб кўзланган мақсадга эришиш мушкул.\nАввало шуни комил ишонч билан айтамизки, Президентимизнинг бу жонбахш суҳбатлари уюшманинг вилоят бўлимлари раҳбарларини беҳад қувонтирди. Чунки Ўзбекистон Ёзувчилар уюшмаси фаолияти самарадорлигини ошириш вилоят бўлимларидан бошланса, шубҳасиз, муаммоларнинг илк тугуни ечилгай. Биз эса бундан умидвормиз.\nЭнг муҳими, ота-боболаримиз орзу қилган ҳур замон бизники. Йилнинг тўрт фасли ҳам тўкис юз очгувчи жаннатий диёр бизники. Биз ориятли, оқибатли, заҳматкаш халқнинг куйчиларимиз. Оқибатли халқнинг шоиру адиблари эса сўз айтмоққа чоғланганда, қадр қайғусидан қалам йўниб, эли орини оқ қоғоз қилгайларки, иншооллоҳ, тоабад унга доғ тушмагай.\n«Ўзбекистон адабиёти ва санъати» газетасининг 2009 йил 37-сонидан олинди.\n← Аввалги Аввалги Юсуф Турсунов. “Истамак”ми ёки “эснамак”? (2009)\nКейинги → Кейинги: Шодмон Отабек. Умр ўткинчи, хотира боқий (2009)


Трамп АҚШ қўшинлари 2011 йилда Ироқни тарк этмаслиги керак бўлганини айтди\n11:52 / 21.03.2017\nАҚШ қўшинлари 2011 йилда Ироқни тарк этмасликлари керак эди, деб айтди АҚШ президенти Дональд Трамп Ироқ бош вазири Ҳайдар ал-Ободий билан Оқ уйдаги учрашувда.\nТрамп, шунингдек, Ироқнинг ҳозирги ҳукуматининг ИШИДга қарши курашдаги саъй-ҳаракатларини юқори баҳолади. "Албатта, биз кетмаслигимиз керак эди. Биз буни қилишимиз шартмасди. Натижада бўшлиқ ҳосил бўлган ва биз кейин нима бўлганини ҳозир муҳокама қилдик", деб айтди Трамп.\n"Мен сиз катта саъй-ҳаракатлар амалга ошираётганингизни биламан. Генерал Мэттис, генерал Макмастер ва Рекс Тиллерсон сиз ўз ишингизни яхши бажараётганингизни айтишди. Бу осон иш эмас, бу мураккаб иш. Аскарларингиз оғир жанглар олиб бормоқдалар", деб Ироқ ҳукумати ишига юқори баҳо берди Трамп.\nТрамп ва ал-Ободий ИШИДга қарши курашни муҳокама қилишди. "Биз ИШИДдан халос бўлмоқчимиз ва бу ҳозирдаёқ юз бермоқда", деб айтган Трамп. Унинг фикрича, "охирги 5-6 ҳафта ичида кўп нарса ўзгарган".\nТрамп учрашувда Барак Обама томондан тузилган Эрон ядровий дастури бўйича келишувни яна бир маротаба танқид қилди.\nАл-Ободий ироқлик ҳарбийлар ихтилоф ҳудудидан келган қочқинларга қандай ёрдам бераётганлари ҳақида сўзлаб берди. У Трамп АҚШга фуқаролари кириши вақтинчалик тақиқланган давлатлар рўйхатидан Ироқни чиқариб ташлагани учун АҚШ президентига миннатдорчилик билдирди.\nАҚШ Ироқ АҚШ қўшинлари